text:
Uswele amaphiko enikwa ukhiye wendluComment on this story
BONISWA MOHALE
UJABULISE okwengane encane owesifazane enikezwa okhiye bendlu yakhe entsha emuva kokuba indlu abehlala kuyo ilinyazwe yimvula.
UNkk Mafaku Bhaca (64) waseCato Crest unikwe okhiye bakwakhe ngesikhathi iMeya yeTheku uMnuz James Nxumalo ihambela izindawo ezahlukene ezikhahlanyezwe yimvula emasontweni edlule eThekwini.
Ngokusho kweKhansela lendawo uMnuz Bhekisisa Mngadi, indlu kaNkk Bhaca eyayinamakamelo amabili yaqala ukuqhekeka ngo-2009 ngenxa yemvula.
Uthe wabika udaba lwakhe kuNxumalo owayenguSomlomo weTheku ngaleso sikhathi.
“UNkk Bhaca ubeseyilinde isikhashana indlu yakhe kunzima ngoba uhlala nabazukulu abathathu kanti ngesikhathi esakhelwa ubedonsa kanzima. Ngiyajabula ukuthi namhlanje iphupho leMeya eyayinalo esenguSomlomo lokwakhela uNkk Bhaca umuzi, lifezekile,” kusho uMngadi.
IMeya ibe isinikeza uNkk Bhaca izikhiye zendlu yagcizelela ukuthi ukwakhela abantu izindlu ezisesimeni esihle kubuyisa nesithunzi sakhe umuntu emphakathini.
UNkk Bhaca uthe uswele amazwi okuzibongela. Uqale ngokushaya umculo omncane waphakamisa izandla ebonakala ukuthi ugajwe yinjabulo.
Ubetete umzukulu wakhe ngesikhathi ekhuluma nezintatheli esho nokuthi uhlala nabazukulu abathathu kanti wafika eCato Crest eminyakeni engu-25 edlule.
Unxuse abanye abantu ukuba babikele amakhansela abo uma behlaselwa yizinhlekelele noma izindlu zabo ziqhekeka ngendlela engaqondakali ngoba usizo lukhona.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


c: text/html

text:
Umphakathi ushaqekile ngokopolotwe iso
2012-04-26 08:32
Johannesburg - Ugogo waseGingindlovu nguye obize amaphoyisa ukuba azobopha umzukulu wakhe ngokudlwengula intombazane, 8, wayikopolota neso, kubika iphephandaba iThe Witness ngoLwesine.
Le ntombazane ikopolotwe iso langakwesobunxele kulokhu kuhlaselwa okunesihluku KwaZulu-Natal.
“Sikhulume nomndeni wentombazane futhi bengikhona ngesikhathi iyiswa esibhedlela. Sonke besishaqekile ngalesi senzo," kusho ugogo etshela leli phephandaba.
Lo wesifazane ngeke akwazi ukudalulwa igama ngenxa yokuthi kuvikelwa umsolwa osemncane ngeminyaka.
Uthe umzukulu wakhe ubesolwa ngokudlwengula enye intombazane ngalo lolo suku, wamkhuza.
“Kulokhu sibe sesibiza amaphoyisa..."
Lo mfana, 15, uvele enkantolo yendawo ngoLwesithathu wase ededelelwa ezandleni zomqaphi wakhe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA

robotstxt: allowed

filter: keep


text:
Umholi we-M23 ulibhekise eKampala
2012-11-26 14:02
Kampala - Umholi weqembu lamavukelambuso eDemocratic Republic of Congo, iM23, uColonel Sultani Makenga ulibhekisa enhlokodolobha yase-Uganda, iKampala, njengoba emenywe yinhloko yamasosha ase-Uganda, kusho isikhulumi ngoMsombuluko.
"Usendleleni eya eKampala, umenywe yinhloko yamasosha e-Uganda," kusho u-Amani Kabasha etshela abe-Reuters ngocingo esendaweni engadalulwanga.
Amasosha ase-Uganda awatholakalanga ukuphawula ngalokhu.
- “Like” ikhasi lethu kuFacebook
ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Abantu badliwa umona - Mpisane
2013-02-11 08:17
Durban - Usomabizinisi waseThekwini uShauwn Mpisane uthi uncamela ukuyobhadla ejele, inqobo nje lokho uma kuzoqinisekisa ukuthi izimfamona ziyayeka ukubalandela, kubika iSunday Tribune.
Ebhekise ezindabeni ezimlandela ngemuva uthe: “Kuyabonakala nje ukuthi kukhona abathile abafuna ukungibona ngisejele. Ngicabanga ukuthi mhlawumbe uma ngiboshwa bazokweneliseka bese beyayeka ukungilandela."
UMpisane nomyeni wakhe uSbu bashaqelwe izimoto zikanokusho ngesonto eledlule njengokomyalelo weNkantolo eNkulu yaseThekwini.
Yize noma igaraji lezimoto emzini wabo selinezimoto ezintathu kuphela, okuyiMaserati, iRange Rover neBMW, bathi laba akuphelile ngabo.
“Abantu bathi sishaqelwe yonke into, sashiywa sihleli ezigqikini, kodwa konke lokho kungamampunge," kusho uShauwn.
"SinoSbu sithanda izimoto zikanokusho ngakho siyazithenga ngenxa yokuthi sinawo amandla. Abaye banomona ngempumelelo yethu njengoba sisebancane nje."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Iyinkinga eyokubekela umhlalaphansi - Umbono
2013-01-21 16:07
Cape Town - Umeluleki wezezimali wakwaSanlam uDanelle Esterhuizen, uthi abantu abaningi baseNingizimu Afrika abazihlelile ngendlela izimali zabo.
Uthi okungenani u-47% wabantu ubheke ukwelekelelwa ngamalungu omndeni uma usuthathe umhlalaphansi.
Abaningi bathi kuwukuzihlukumeza ukubeka imali uthi wenzela uma usuthatha umhlalaphansi, bathi le mali igcina idliwa yizinkampani, ngale kwalokho bathi indlu ensundu ayikuqondi kahle lokhu.
UThembinkoc Mtshali uthe: Thinandlu emnyama asiphiwanga kahle ngasekucabangeleni ikusasa kanye nempilo ezayo.
UJabu Phakathi uthe: Thina bantu abamnyama asithandi ukulungiselela ikusasa, uma umuntu umbonisa ngezinto ezifana nalezi uvele abone sengathi ufuna ukumbulala.
UNolitha Mchizana uthe: Ayidalelwanga thina leyo singabantu abamnyama siyabulalana
UBaba Ka Osiphile Sokhela uthe: Imali siyayibeka, yona le ebanjwa emholweni yethu nsuku zonke bese abaqashi beyithatha beyoyibeka ezinkampanini ezifana noSanlam, kuthi uma sekufika isikhathi sempesheni bakunike ingxenye ewu 1/3 yalokho onakho eskhwameni.
Enye bathi uzoyithola kancane uze ufe, uma kwenzeka uqeda unyaka uthathe umhlalaphansni bese ufa, ushiya eningi imali enkampanini.
Akushintshwe imithetho uhulumeni ayeke ukuganga ngabakhokhi bentela, umuntu obesebenza akayithole yonke imali anayo esikhwameni sakhe sempesheni uma sekufika isikhathi sakhe sempesheni bese ethola nempesheni kahulumeni.
Angithi ubekhokha intela lomuntu ? Sikhokha intela uhulumeni ayithathe ondle ngayo izigebengu ezisiphilisa kabuhlungu sisebenza zithi uma seziguga aphinde anike zona impesheni asincishe thina kade sisebenza sikhokha intela zonke izinsuku.
UThabani Dubazana uthe: Kudingeka osolwazi ekuphathweni kwezimali ukuba balekelele ngoba kuyacaca ukuthi inkulu inkinga emphakathini wakithi.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Makulawulwe ukuthengwa kwezikhali - Sirleaf
2012-07-13 12:06
Geneva – UMengameli waseLiberia u-Ellen Johnson-Sirleaf ngoLwesine uthe i-Afrika izobhekana nezinxushunxushu njengezwe lakhe, uma nje ezingxoxweni izithunywa zamazwe zingavumelani ngomthetho oqinile ozolawula ezokuhwebelana ngezikhali.
Lo mengameli owanqoba indondo eyaziwa ngeNobel Peace Prize utshele izithunwa zamazwe ezisezingxoxweni ukuthi banethuba eliyingqayizivele ukuba bavumelane ngomthetho oqinile ozolawula ezokuhwebelana ngezikhali.
"Izehlakalo zaseLiberia nezinye zamazwe ase-Afrika kanye nezasemazweni omhlabo zikhombisa ukuthi ngaphadle kwesivumelwano esifana nalesi, udlame lwezikhali lusazoqhubeka,” usho kanje enkulumweni yakhe ebiboniswe nge-video eseMonrovia.
Izimpi zaseLiberia phakaphi kuka-1989 no-2003 zashiya kubulewe abantu abalinganiselwa ku-250 000.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
Usebheke umfundaze odabule o-AComment on this story
LUNGI LANGA
UQOPHE umlando umfundi wasesikoleni sasemakhaya eNgqengelele High, eNsukaze, eMahlabathini, edabula o-A kuzo zonke izifundo zakhe zika-Matric.
UThuthukani Christopher Xulu (18) othole o-A abayisishiyagalombili ezifundweni zakhe, ube ngowokuqala ukuthi aphase zonke izifundo zakhe kusukela lesi sikole saba no-Matric ngo-2000.
Uthishanhloko waseNgqengelele, uNkk Molly Zulu, uthe namanje basamangele ngempumelelo kaXulu athe ubekhombisa ukuzimisela ezifundweni zakhe.
“Wenze okuhlukile nebesingakulindele ngokuphumelela ngalolu hlobo. Kodwa lokhu kungumphumela wokuzimisela kwesikole sonke njengoba besisebenza kanzima nabantwana ukuze baphumelele. Yena nabanye abafundi abane baphinde baba ngabokuqala ukuthola o-A ku-English kulesi sikole ku-Matric,” kusho uNkk Zulu.
UThuthukani ubengamangele kangako ngokwenza kahle kwakhe. Kunalokho ubekhululekile ethi ukuphasa kahle kuyinto aseyijwayele ngenxa yokuzikhandla kwakhe nothisha ababafundisayo.
“Esikoleni besiba namakilasi ebusika futhi lapho besize silale esikoleni ukuze sithole isikhathi esenele sokufunda. Kula makilasi besivuka ekuseni ngehora lesine sifunde size silale ngehora leshumi ebusuku,” kusho uThuthukani.
Uthe kwamsiza kakhulu ukuthi azenzele uhlelo lokufunda uqala unyaka nyakenye ngoba ubengadingi ukuthi abe sesikoleni ukuze afunde ubekwazi ukuzifundela eyedwa.
Uthe othisha babo ikakhulukazi uthishanhloko wabo uNkk Zulu nomunye obebafundisa i-Afrikaans neGeography uMnuz Siyabonga Zulu babe yinsika yabo ngesikhathi bezilungiselela.
Izifundo zakhe zime kanje, Maths 91%, Physics 86%, Life Sciences 84%, Geography 88%, Life Orientation 97%, Afrikaans 85%, English 83%, iSiZulu 85%.
Yize ephase kahle izifundo zakhe uXulu akakawutholi umfundaze futhi akazi ukuthi uzoqhubekela kanjani phambili nezifundo zakhe.
Ufuna ukwenza izifundo zikagesi, i-Electrical Engineering.
Uthe usesitholile isikhala sokufunda esikhungweni semfundo ephakeme, eMangosuthu University of Technology, kepha akekho ozomfundisa njengoba abazali bakhe bengasebenzi bobabili.
“Abazali bami abasebenzi bobabili nokuba siyaphila besisizwa yimali yesibonelelo sikahulumeni esitholwa ngubaba nezingane zasekhaya,” kusho uThuthukani.
Ubaba wakhe uMnuz Muziwenhlanhla Xulu ubejabule kodwa ukungabi nayo imali yokuqhuba indodana yakhe bekumphethe kabi.
“Besazi ukuthi uhlakaniphile kepha besingazitsheli ukuthi angaphasa zonke izifundo zakhe (ngamalengiso). Sijabule kakhulu, inkinga esesinayo wukumqhuba esikoleni ngoba mina nomama wakhe asisebenzi. Ngihola impesheni yokugula unina uholela izingane isibonelelo, yiyo le mali esibakhulisa ngayo,” kuchaza uXulu.
UNkk Zulu usezibophezele ekukhokheleni uThuthukani nomunye umfundi wakulesi sikole othole o-A abayisithupha imali yokubhalisa esikoleni kodwa sekumele bathole eyokufunda.
UThuthukani uthe kukhona umfundaze awucela kwenye yezinkampani zikagesi kodwa ayikaze imphendule.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Bavelile kwelokubulawa kowe-ANC
2013-02-19 14:04
Johannesburg - Amadoda ayisithupha asolwa ngokubulala isikhulu se-ANC eNorth West, u-Obuti Chika, bavele eNkantolo yeMantshi yaseKlerksdorp ngoLwesibili, kusho uphiko loKlebe.
UCaptain Paul Ramaloko uthe leli cala lihlehliselwe uFebhuwari 27 ukuze kufakwe isicelo sebheyili.
Uthe omunye wala madoda waboshwa ngoFebhuwari 14, kwathi amathathu aboshwa ngoMgqibelo, abanye ababili bazinikela emaphoyiseni ngoMsombuluko.
"Siyathemba ukuthi sibophe abantu okuyibona esibafunela lolu phenyo."
Uthe abasolwa ngoJeffrey
Letuka, 28, uSihlalo we-ANC Youth League eNorth West uPapiki
Baboile, uNobhala we-ward uPaul Molomonyane, 33, ikhansela u-Itumeleng
Molebatsi, 50, umsebenzi kamasipala uWilliam Malefo, 46, nosomatekisi uKgotso Kali, 36.
Babhekene necala lokwakha itulo lokubulala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuvalwe izikole kuwa isithwathwa
2013-01-10 11:01
Jerusalem - Kuwe isithwathwa esingajwayelekile ngoLwesine ekuseni eJerusalem, kwamhlophe idolobha elaziwa ngokuthi liNgcwele, umasipala wendawo waphoqeleka ukuthi umemezele ukuthi kuvalwe zonke izikole nezinkulisa.
Amaphoyisa nawo aphinde avala ingxenye yokugcina yomgwaqo omkhulu osuka eTel Aviv ulibhekise eJerusalem ngenxa yeqhwa.
Kusukela ngoMsombuluko ebusuku, elakwa-Israel lihlaselwe yisiphepho esingakaze sabonakala eminyakeni engu-20, kwadaleka isiminyaminya emigwaqeni kanye nezikhukhula emgwaqeni omkhulu kuleliyalizwe uTel Aviv highway.
Isithwathwa siphinde sawa nasenyakatho yezwe lakwa-Israel, kusho abe-Israel Radio.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Amazwi aqotho kothatha umhlalaphansiComment on this story
LUNGI LANGA
UKHUTHAZA abaphathi bezikole ukuthi basebenzisane kahle nothisha abasebenza nabo ukuze izikole ziphumelele obeke phansi izintambo emuva kokuphatha isikole iminyaka engu-20.
UNkk Dudu Sibiya usanda kuthatha umhlalaphansi emuva kokuphatha isikole samabanga aphansi, iPhesheya Primary esiseNgwelezane, eMpangeni.
UNkk Sibiya uvaleliswe emcimbini obuhanjelwe nguNgqongqoshe wezeMfundo KwaZulu-Natal, uMnuz Senzo Mchunu.
Ushiye lesi sikole emuva kweminyaka engu-20 aqala ukusiphatha futhi engowokuqala ukuthi asiphathe kusukela sasungulwa.
“Ngishiye ngenxa yokuhamba kweminyaka ngoba bese ngifinyelele esikhathini sokuthatha umhlalaphansi,” kusho uNkk Sibiya.
Uthe isikhathi asichithe ehola lesi sikole simfundise ukuthi kuningi okulungayo uma abantu besebenza bebambisene.
Lokhu uthi kuveze ukuthi kabadingeki ondlovukayiphikiswa ebuholini.
“Ukuphumelela kwesikole kulele kuloyo osiholayo. Abaphathi bezikole kumele baxoxisane nothisha abasebenza nabo.
“Uthisha kufuneka umnike indawo yakhe futhi umnike isikhala sokuthi asebenze ngendlela afuna ukusebenza ngayo.
“Abasafuneki abaphathi abazozitshela ukuthi into ebalulekile ukubeka imithetho nje kuphela,” kusho uNkk Sibiya.
Okunye akubalulile ngukuthi izinkinga eziphazamisa imfundo azilele ekufundiseni kothisha nje kuphela.
“Kumele sikucacise ukuthi izingane zamanje azifani nezingane zakuqala. Izingane zamanje zithwele kakhulu ngoba zifika esikoleni nezinkinga ezisuka nazo emakhaya.
“Ezinye zishonelwa ngabazali zisencane, zikhuliswe yizihlobo kanti ezinye azikhuliswa kahle zigcina sezihlukumezekile,” kusho uNkk Sibiya.
Yena nothisha bakhe sebehlomule imiklomelo eminingi evela eMnyangweni wezeMfundo, ehlonipha amagalelo abo ekuthuthukiseni izimpilo zalabo abafunde kulesi sikole.
Ngaphandle kwale miklomelo, uthe okumjabulisayo yindlela amalungu omphakathi asithakasela ngayo isikole njengoba bebaningi abazali abafaka izingane zabo kuso.
Ngaphandle kwamalungu omphakathi uthe ngisho izikole ezakhelene naso ziyakuthokozela ukuthatha izingane eziphuma kuso.
“Kuqala bekuvame ukuthi izingane eziphuma ezikoleni zabamnyama ziqaliswe ekilasini eliphansi kunalelo ezifuna ukulifunda uma zingena ezikoleni ezazaziwa ngama- Model C.
“Nathi besikubona lokhu kulezi zikole ebesingenisa kuzo izingane zethu kodwa manje bese kungenzeki lokhu ezinganeni eziphuma kulesi sikole,” kusho uNkk Sibiya.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Uzovulelwa icala owenja enamarabiComment on this story
NOKUBONGWA PHENYANE
USETHATHE isinqumo sokuvulela abanikazi benja enamarabi elume yabulala indodana yakhe icala owesifazane wase-Tshelimnyama, eThekwini.
USiyabonga Majola (21), obengcwatshwa izolo ngemuva kokulunywa yinja enamarabi ngoJulayi 19, ushone ngoLwesihlanu oludlule.
UNkk Nikiwe Majola uthe ngeke ahlale athule angambophi umnikazi wenja njengoba indodana yakhe bekuyiyo ebondlayo ekhaya.
“Ingane yami bekuyiyo yodwa esebenzayo lapha ekhaya. Kuyimanje asazi nokuthi sizokwenzenjani kodwa ngibona kungcono ukuthi uma sekudlulile konke ngivulele umnikazi wenja icala lokubulala ngoba isimemezelo sokugoma izinja la endaweni sakhishwa,” kusho uNkk Majola.
Esibhedlela uthe uSiyabonga akaze alaliswe wajovwa imijovo emine wase enikwa amaphilisi kwaba kuyaphela njalo.
Uthe waqiniswa wukugula ngoLwesibili ngeledlule ngesikhathi ezwa ehlaselwa ngamakhaza waze wacabanga ukuthi uphethwe ngumkhuhlane.
Ngosuku olulandelayo kumqinise kakhulu kangangoba bese kunzima ngisho ukuthi adle, esebuyisa into engapheli.
UNkk Majola uthe waphelelwa yithemba mhla eya esibhedlela ayelaliswe kusona i-R K Khan emfica eseboshwe ngamaketango embhedeni, esedlikiza.
UNgqongqoshe woMnyango wezoLimo nezeMvelo, uDkt Meshack Radabe obehambele lo mngcwabo, uthe usishayela ihlombe isinyathelo somndeni sokuthi kuboshwe umnikazi wenja.
“Owesine lo muntu esimngcwabayo namhlanje asazi-ke ukuthi esingezwa ngabo beshona ngenxa yabantu abangagomi izinja zabo bangaki,” kusho uRadebe.
Uthe khona maduze bazofaka amabhodi amakhulu emigwaqweni yakuso sonke isifundazwe saKwaZulu-Natal ukuqwashisa abantu ngalesi sifo nokuthi abagome izinja zabo.
URadebe uthe lesi sigameko bebengasilindele njengoba namanje kusekhona umfana wakwaNzuza, eMlazi oneminyaka emine obelaliswe eMshiyeni ngoba kusolwa ukuthi unesifo samarabi osedluliselwe esibhedlela i-Clairwood.
Uthe isimo sakhe sibucayi njengasekuqaleni abukabi bikho ubungcono kodwa odokotela basabatshele ukuthi kungase kucishwe imishini njengoba ingqondo yakhe ingasasebenzi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuboshwe "obendiza" ngemoto
2012-12-14 16:26
Johannesburg - Kubanjwe umshayeli wemoto obeshayela ngesivinini esingu-228km/h, emgwaqeni u-N4, eMpumalanga, kusho uMnyango wezokuPhepha koMphakathi esifundazweni.
"Uthwese icala lokushayela budedengu, wagqunywa esiteshini samaphoyisa eNgodwana," kusho okhulumela amaphoyisa uJoseph Mabuza.
Umsolwa ubehamba ngemoto eyi-BMW, uzovela ngaphambi kweNkantolo yesiFunda eNgodwana, ngoLwesibili.
UNgqongqoshe woMnyango uVusi Shongwe uthi ukuboshwa kwalo mshayeli kuzothumela umlayezo oqinile kulaba abaphula imithetho yomgwaqo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
ULarsen wenelisekile ngeCeltic
2012-12-05 14:02
Johannesburg - Umqeqeshi weBloemfontein Celtic uClinton Larsen uthi ujabule ngendlela iqembu lakhe elidlale ngayo ngesikhathi lidlala ngokulingana ngo 1-1 neSuperSport United kowePremiereship eLucas Moripe Stadium e-Atteridgeville ngoLwesibili ebusuku.
"Abadlali bami bakuphindile lokho, badlale ngokuzimisela. Asiyekenga ukuzama. Asidlalanga kahle kakhulu besibhekene neqembu elidlalayo,” kusho uLarsen ngoLwesithathu.
ICeltic iye kulo mdlalo iphuma kulowo eshaye kuwo iMamelodi Sundowns ngo 1-0 kowamanqamu eTelkom Knockout obungoMgqibelo.
"Sibe nezinsuku ezimbili kuphela zokuphumula. Kubonakele lokho esiwombeni sokuqala: bezingavumi kahle izinyawo kubadlali.”
Umdlali we-United u-Ashley Hartog ufake igoli lakhe lokuqala kule sizini, ngaphambi kokuba ukapteni uThabo September alivalele ngakubo igoli.
Bekuwumdlalo ka-11 kule sizini aMatsatsantsa ewudlala uphele ngokulingana, kanti iCeltic yona bekungowesibili.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Sizodlisa is’lahla se-ds3 cabrioComment on this story
UMHLAZIYI: Fanelesibonge Bengu
IMOTO: Citroen DS-3
INKAMPANI ekhiqiza izimoto iCitroen ilokhu iqhubeke njalo nohlobo lwezimoto zayo ezingama-DS njengoba kuzothi uma kuqala iParis Motor Show bethule ngokusemthethweni iDS3 eyisilahla matende.
Lezi zindaba zokwethulwa kweDS3 Cabrio zizobajabulisa abashayeli abathanda ukushaywa ngumoya. Ngokusho kwabakwaCitroen, le moto ngeyokuzijabulisa nokungcebeleka ngoba iphethe isitayela.
IDS3, eyethulwa eminyakeni emibili edlule, ikhombisa ukwenza kahle ezimakethe njengoba isidayise cishe izimoto ezilinganiselwa ku-180 000 emhlabeni jikelele.
Le moto egabe ngokuthi “ithandwa yilo lonke uhlobo” lwabantu njengoba yenziwe ngezindlela ezingafani ukhakhayi lwayo. I-DS3 ibambe iqhaza elikhulu ekukhuliseni igama leDS nokuthi iphumelele.
Okudlula konke i-DS3 Cabrio iyiDS3 ezofika ishintshe abantu abasabuka ngayo izimoto zakwa Citroen.
INAKHO KONKE OKUDINGAYO
Zonke izinto ezibalulekile ezenza izimoto zohlobo lwe DS zibe yintandokazi uzokuthola konke kuhlanganiswe ndawonye kwi DS3. Ezinye izinto eziyenza ihluke kwezinye indlela ehlangansiwe ngayo kusuka emzimbeni, isitayela esihambisana nokubukeka konke lokhu okuhambisana nokushelela emgwaqeni.
Benze into engajwayelekile kwa Citron kule DS3 njengoba ukwazi ukuzikhethela ukuthi ufuna ukhakhayi lwayo lube njani. Imibala yokhakhayi ihlukene kusukela komnyama, oluhlaza okwesibhakabhaka.
I-DS3 Cabrio nayo ithathelwe ezimotweni ze-DS kodwa yona ihlukile kakhulu kwezinye izilahla ezijwayelekile.
Bheka nje ngoba ukhakhayi lwayo ungakwazi ukuthi uluvule uluvale noma imoto ihamba ngebanga elingaphezulu kuka 100km ngehora. Eminye imininingwane ngale moto izodedelwa ngesikhathi sombukiso wezimoto eParis.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kubulawe ibhungu eKapa
2013-01-17 10:01
Cape Town - Kudutshulwe kwabulawa ibhungu e-Ottery ngoLwesine ekuseni, kusho amaphoyisa aseWestern Cape, kanti kusolwa umbango wamaqembu ezigelekeqe.
"Ngingasiqinisekisa lesi sigameko, kodwa imininingwane izolandela,"
kusho uCaptain Frederick van Wyk.
Ikhansela le-ANC uMajidie Abrahams, nobesendaweni yesehlakalo, uthe lo mfana ubeyothenga isinkwa ngesikhathi edutshulwa phambi kwakubo ngaseLotus High School.
"Isidumbu sakhe sisadindilize lana kanti nezingane azisakwazi ukuya esikoleni ngenxa yokwesaba," esho.
"Lesi sigameko sihlobene nodlame lwamaqembu ezigelekeqe njengoba kubangwa indawo yokudayisa izidakamizwa."
- Landela
IzindabaNews24 kuTwitter
- SAPA


text:
Iphoyisa lidubule intombi, lazibulala
2012-12-27 14:32
Johannesburg - Iphoyisa lizame ukubulala intombi yalo ngaphambi kokuthi lizibulale, kusho amaphoyisa aseNorth West.
Leli phoyisa, 26, kuthiwa libonakale liba nengxabano nentombi yalo, 21, endaweni yokucima ukoma eModimong ngaseTaung, kusho okhulumela amaphoyisa u-Amanda Funani.
Ube esehamba kule ndawo nalo wesifazane baya ehlathini.
Owesifazane ube esetholakala ngemuva kwesikhathi eboshelwe esihlahleni ngozankosi edutshulwe esinqeni.
Isidumbu sephoyisa sitholakale budebuduze nale ndawo njengoba kukholakala ukuthi lizibulele.
Owesifazane uphuthunyiswe eTaung Hospital.
- Landela
IzindabaNews24 kuTwitter
- SAPA


text:
Lulama ngokushesha qhawe lethu - Abafundi
2012-12-11 15:08
Cape Town - Amalungu e-African National Congress kanye nabantu abaningi baseNingizimu Afrika, badlulise umlayezo kuloyo
owabe enguMengameli wezwe uNelson Mandela, 94, bethi akalulame ngokushesha.
UMandela wangeniswa esibhedlela ngoMgqibelo, odokotela bathi unenkinga emaphashini.
Nansi imilayezo yabafundi beZindaba News24:
UMfuthi MaSondiya Kasa MaSondiya uthe: Ngimfisela ukwelulama kodwa uma imihla yakhe seyiphelile angeke simvimbe uMdali ukuthi athathe okungokwakhe.
Lisebenzile iqhawe, kobe konke sekufeziwe emehlweni omdala wezinsuku.
UThembisile Fuyane uthe: Ngikufisela ukululama okuhuthumayo Madiba, siyakuthanda.
UShoba Siyabonga uthe: Tata sikufisela ukululama okusheshayo, sengathi iNkosi ingaqhubeka ikugcine.
USteve Zakhele Mthethwa uthe: Ngimfisela ukululama okusheshayo, uma kukhona okwenzekayo, izobe isishayile vele.
UMzwandile Ngwazi Jila uthe: INkosi ikubusise babaHolihlahla Nelson Mandela.
UKhombisile Mayeza uthe: Phephisa baba, phila nje tata Madiba. Sathola inkululeko ngenxa yakho.
Wakhathalela inkululeko yomuntu omnyama, qina qabane, siyakuthanda.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Bathathane ku-Twitter uNonhle noCndo
2012-12-06 12:02
Kgomotso Moganedi, Daily Sun
Johanesburg - Unontandakubukwa uNonhle Thema uthathane noDJ Cndo, kwaba ncane indawo, emthombeni wezokuxhumana iTwitter, kubika iDaily Sun.
Uchuku kuthiwa luqalwe nguNonhle obhale wathi: “UDJ Cndo uthandana noMsawawa. Awu bantu! Mdala kakhulu, angamzala nokumzala.”
UDJ Cndo, ogama lakhe langempela nguSindisiwe Zungu, kumthukuthelisile lokho naye waphendula.
“Nonhle, kumele lokho ungitshele ngqo emehlweni! Ungang’jwayeli kabi. Ngizok’shaya ubuyele ekubeni ngusaziwayo mina. Uzama udumo ngami,” kuphendula uDJ Cndo.
Iphephandaba likhulume noDJ Cndo, obesanda kubuya ohambweni lwakhe lwase-Europe, wathi uphoxekile ngokuziphatha kukaNonhle.
“Angazi noma lokhu akwenzayo umkhanaso wakwaNandos yini, wokwenza abantu bayinake bese bethenga inkukhu yabo. Nokho-ke angithandani noMsawawa,’’ kusaqhubeka uDJ Cndo.
UDJ Cndo uthe ubemthukuthelele uNonhle kodwa manje usekudlulisile lokho, uphinde waxolisa nangokumthuka.
UNonhle ukuphikile ukuxabana kwakhe noDJCndo wathi: “Abantu bahlale benesizungu, angazi bangifunani.”
- Thola ezinye izindaba
zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
UMnyango uphika eyokugodukisa abokufika
2012-11-06 16:42
Johannesburg - UMnyango wezaseKhaya uyakuphika ukuthi ubusohlelweni lokubuyisela emakhaya abantu abangu-30, abakuleli laseNingizimu Afrika ngokungemthetho.
Laba bagcinwe esikhungweni esikhoselisa abokufika iLindela Repatriation Centre, eGoli.
"Alukho uhlelo olunjalo, lezi yizinsolo nje zabakwaSA Human
Rights Commission nabakwaPeople Against Suffering, Oppression
and Poverty," kusho umkhulumeli woMnyango uRonnie Mamoepa.
Iphephandaba iSowetan libike lathi bangu-42 abantu bokufika abazophindiswa emakhaya njengoba sebehlale esikhungweni izinsuku ezevile kwezingu-120, okuyizinsuku ezibekelwe ukubakhoselisa.
Umqondisi eMnyangweni uMkuseli Apleni, kuthiwa washaya indiva izincwadi ezivela kwaSAHRC, ezithi akudedelwe abokufika.
UMamoepa uthi uMnyango uhambisa konke ngendlela, uthi kuyabacacela ukuthi kukhona abantu bokufika abangayilandeli imogomo ababekelwe yona.
"Abanye balaba abafuni ngisho ukudalula amazwe abaqhamuka kuwo futhi abafuni ukusebenzisana nezikhulu zekhomishana kanjalo namanxusa amazwe abo."
UMamoepa uthe uMnyango uyaqinisekisa ukuthi bonke abokufika abagqunywe esikhungweni lesi, bazonakekelwa ngendlela efanele.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Harare - Iqembu eliholwa nguMengameli wezwe laseZimbabwe uRobert Mugabe lithi ukhetho lungabanjwa kulo nyaka yize noma ingenziwanga imizamo yokuhlanganisa leli qembu nalelo eliphikisayo.
Umkhulumeli kaMugabe uRugare Gumbos, ukhulume ngoLwesibili wathi uMthethosisekelo ungabe usulungile esikhathini esingesingakani.
Uthi-ke noma kungathiwa awulungile uMugabe usangamemezela ukuthi kubanjwe ukhetho.
UNgqongqoshe wezangaPhandle kuleli laseNingizimu Afrika, utshele iPhalamende wathi kumele kuphothulwe ngoMthethosisekelo kanjalo nemigomo eyabekelwa izwe laseZimbabwe eminyakeni emithathu edlule, ngesikhathi kuphasiswa isivumelwano sokubusa ngokubambisana.
UMengameli wakuleli uJacob Zumanguyena ohola izingxoxo zokubuyisana kuhulumeni saweZimbabwe.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
Sapa - AP


text:
Kuminze umfana obedoba noyise
2012-09-25 07:24
Johannesburg - Kugwilize umfana, 6, kwathi uyise wahlengwa ogwini olusentshonalanga, ngaseVredenburg, kusho iNational Sea Rescue Institute (NSRI).
“Abazibonele bathi le ngane ibinoyise emanzini ngesikebhe ngesikhathi beshayeka emadwaleni," kusho okhulumela iNSRI uCraig Lambinon esitatimendeni.
Ngokombiko, le ngane noyise bebedoba ngalesikhathi kwehla le nhlekelele.
Umfana utholakale eseshonile, kwathi ubaba wakhe waphuthunyiswa esibhedlela esesimweni esibucayi.
- Landela
IzindabaNews24 kuTwitter
- SAPA


text:
http://www.iol.co.za/isolezwe/kudliwe-ezikanokusho-kwampisane-1.1465815#.URhzNR11-RY
Kudliwe ezikanokusho kwaMpisane
INTATHELI YESOLEZWE
OMAKHELWANE baphume bama izixongololo bebukela ithimba loKlebe elibizwa nge-Anti-Corruption Task Team lishaqa izimoto zikanokusho zomndeni waseThekwini oyizinjinga ezithathwe emzini wazo eLa Lucia izolo ekuseni.
Umndeni wakwaMpisane ongomacaphuna kusale eThekwini usale nezimoto ezimbili kuphela izolo emuva kokudlelwa inqwaba yezimoto, indlu, nempahla yasendlini ngabethimba ngamaphoyisa ashaqe izimoto ezingu-62 sekuhlangene nezomsebenzi.
Intengo yomuzi ilinganiselwa ku-R80 million.
Phakathi kwezimoto ezithathiwe kubalwa i-Ferrari, ama-Rolls Royce amabili, ama-Porshe amabili , yi-Maserati, yi-Hummer ne-Dodge Ram ezithuthwe ngamaloli abeshaye ujenga ngaphandle komuzi wabo.
Intengo yezimoto ezishaqwe kwaMpisane ilinganiselwa ku-R25 million. Abantu abahamba ngalezi zimoto eNingizimu Afrika bayabalwa ngoba zibiza izigidi kanti noma uzithenga ufaka i-oda bese ulinda isikhathi esithile futhi nentengo yazo awukwazi ukutshelwa yona ungakalifaki i-oda lokwenza isiqiniseko sokuthi imoto uyayithenga.
IMaserati nje ibiza R3.5 million neFerrari ibiza kusuka ku R2.9 kuya ku-R3.9 million.
Lezi zimoto ngezikaMnuz Sbu Mpisane nenkosikazi yakhe, uShauwn, abangabanikazi benkampani eyenza imisebenzi eyehlukene iZikhulise Cleaning Maintenance and Transport CC.
Izimoto ezithathiwe zizogcinwa endaweni okubekwa kuyo izimoto enkampanini i-Ian Wyles Auctioneers. Ukushaqwa kwezimoto zakwaMpisane kudale amabongo komakhelwane nalabo abebedlula ngezimoto bebukela kuthathwa izimpahla abanye bebuzana ukuthi ngabe seziyathathwa futhi njengasekuqaleni.
Incwadi egunyaza ukuba kudliwe izimpahla zakwaMpisane ikhishwe yijaji leNkantolo eNkulu yaseMgungundlovu emva kophenyo olunzulu olwenziwe ngoKlebe mayelana nezinsolo zokuthi iZikhulise yasebenzisa imininingwane engekho emthethweni ngesikhathi ifaka amaphepha enhlanganweni yosonkontileka, i-Construction Industry Development Board (CIDB) ukuze kuvuleke iminyango yamathenda.
Ukwemukelwa kwemininingwane eyalethwa ngabakwaMpisane kule nhlangano kwadala ukuba bathole amathenda abalelwa ku-R140 million eminyangweni kahulumeni.
Incwadi yenkantolo igunyaza ukuba kudliwe impahla ebiza le mali yingakho kudliwe ngisho impahla yasendlini ngesikhathi kutheleka abe-Asset Forfeiture Unit.
Uma icala libalahla yonke le mpahla ingawela ezandleni zombuso. nakuba isinqumo sokuba kuthathwe izimpahla sikhishwe busululu emahhovisi eJaji, uMnuz Nkosinathi Chili kodwa uMpisane ubesebalinde esangweni lakwakhe abomthetho ngesikhathi betheleka ngabo-6 ekuseni izolo. UNkk Mpisane yena uhambe waziyela emsebenzini njengejwayelo kwasala ubaba wekhaya egade abebeqoqa izimpahla zakwakhe.
Abaphenyi abangene ngaphakathi emzini kaMpisane bebebabaza ubuhle bawo ngaphakathi besho nokusho ukuthi kunamakamelo amabili agcwele izicathulo zikaNkk Mpisane ezithe shaye emashalofini ambethe ubonda.
UNkk Mpisane uvela namuhla eNkantolo mayelana namacala athinta umkhonyovu wamathenda akhishwa iminyango ehlukene kahulumeni.


text:
Kuqalwe uphenyo ngendiza ephahlazekile
2013-01-02 11:00
Johannesburg - Amaphoyisa aseLimpopo asevule idokodo ngokuphahlazeka kwebhanoyi eligqamuke umlilo lisemoyeni, ngoLwesibili, kwashona abantu ababili.
Ingozi lena yenzeke ePhalaborwa, indiza encane iqeda kusuka emhlabeni.
UJohan Horn noHerbert Hancke, bashonele endaweni yesehlakalo, laba bayizikhulu enkampanini yezimayini iFoskor and PMC.
Okhulumela amaphoyisa uRonell Otto uthi abakwaSouth African Civil Aviation Authority, sebeqale uphenyo ngokwenzeka kwengozi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Bavune uMthethosisekelo omusha e-Egypt
2012-12-26 08:48
Cairo - Ikhomishana yokhetho e-Egypt ikuqinisekisile ukuthi uMthethosisekelo oqubule umsindo, nowesekwa ngamaSulumane, uvotelwe ngabantu abayisilinganiso sika-64%, layichitha imibiko yokuthi ukhetho lube nomkhoshosho.
Le miphumela ihambisane naleyo eyakhishwa yiqembu likaMengameli Mohamed Morsi, iMuslim Brotherhood, ngemuva komzuliswano wokugcina wokhetho.
"Akekho ongathi uhluliwe ngenxa yale miphumela, uMthethosisekelo owethu sonke," kusho uNdunankulu uHisham Qandil esitatimendeni.
Ube esecela zonke izinhlaka ukuba zisebenzisane nohulumeni ukubuyisela umnotho endaweni yawo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
Bathi useyahlupheka uMandoza
2012-11-29 16:36
Johannesburg - Uma ubucabanga ukuthi uxakeke wedwa, cha akunjalo, imithombo yabezindaba ithi ukuxakeka kumi ngenhla kumculi oyisihosha uMduduzi Thabalala, owaziwa ngelikaMandoza.
Kuthiwa uMandoza, umkakhe kanye nabantwaba babo abathathu sebebuyele kubo kaMandoza ePimville, eSoweto.
Imithombo emibili itshele uDrum ukuthi lona useyahluleka ukukhokhela umuzi wabo osendaweni yabadla izambane likapondo eRoodepoort.
Akugcini lapho, kodwa useze wadayisa izinoto zakhe ezimbii eziwubutsetse iChrysler ne BMW320i.
Abazinquma amakhanda bazishiye bathi uMandoza usehamba ngemoto eyiVW Polo.
“Uwile bandla uMandoza kodwa uzovuka. Usezidayisile nezimoto zakhe ezibizayo,” kusho umthombo.
Efonelwa uMandoza, ucingo luphendulwe ngunkosikazi wakhe uMpho othe akukhulunywe nemenenja kaMandoza uCurwyn Eaton.
Ebuzwa u-Eaton uthe: “Abantu abahlukane phansi noMandoza bamyeke aziphlele impilo yakhe ngokuthula.”
- Thola lolu daba luphelele kuDrum
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Drum


text:
UBig Pun ubuyele ku-East Coast RadioComment on this story
SIZWE BLOSE
USEBUYELE emsakazweni aqala kuwona uPhumlani ‘Big Pun’ Dube, owazakhela udumo ngokwethula ezemidlalo kuKhozi FM nakwiGagasi FM.
UPhumlani usebuyele kwi-East Coast Radio nokuyilapho aqala khona ukusakaza.
Usengumdidiyeli wohlelo lwezingxoxo olungena ngo-9 luphele ngo-11 ebusuku, olushayelwa nguNdumiso Ngcobo, oluthi Ndumiso @ 9.
Phambilini lolu hlelo beludidiyelwa nguCarol Zungu, naye oke waba kwiGagasi FM.
Lolu hlelo lubuye lube sematheni ngokumema abantu abangondabuzekwayo kuphinde kudingidwe izihloko ezisusa inkulumo mpikiswano evuthayo.
Ethintwa ngalezi zindaba uPhumlani uthe usenqume ukuthi akaphawuli kwabezindaba ngempilo yakhe.
“Ngiyaxolisa (ebiza igama lale ntatheli) ngeke ngikwazi ukuphawula,” kusho uPhumlani ngamafuphi.
Ibhuntshile nemizamo yokuthola umphathi wezinhlelo kulo msakazo.
Ubuyela emsakazweni nje, kuke kwaba nemibiko yokuthi izinto kazihambi kahle empilweni ngemuva kokukhonjwa indlela kwa-SABC, ephethe Ukhozi.
UPhumlani uphinde wabhekana nengalo yomthetho ngezinsolo zokudlwengula okwakuthiwa wayeyintombi yakhe kanti lahoxiswa elokuphuza utshwala esigangeni nalapho kwabikwa khona ukuthi waxakazisana namaphoyisa.
Uphinde wazakhela udumo ngokungesabi ukuphawula ngakholelwa kukho.
Kunesikhathi lapho ake ahlasela khona izintatheli, wangagcina lapho, uthe esehamba kwiGagasi FM washiya angalazi, ngesikhathi kunezinkinga zokukhokheleka kwabasebenzi bezemidlalo kwa-SABC waphumela obala eveza ilaka lwakhe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kushone 6 kuliwa ePhilippines
2011-04-26 10:46
Manila - Kubulawe isosha namavukelambuso ayisihlanu ngesikhathi kunokuhilizisana ngaphandle kwaseManila ngoLwesibili, kusho owombutho wezempi.
UColonel Hilario Vicente Lagnada uthe le mpi iqubuke eSan Jose del Monte esifundazweni saseBulacan, nokungamakhilomitha angu-30 ukusuka eManila.
"Abaningi balimale kabi kulesi sigameko," esho.
ULagnada uthe amasosha athole izimpahla ezishiywe amavukelambuso ngesikhathi ebaleka.
Uhulumeni nabaholi bamavukelambuso abazinze eNetherlands baqala izinkulumo zokuthula ngoJanuwari nesezibambezeleke iminyaka eyisikhombisa.
Lezi zinhlangothi zombili zihlose ukuphothula lezi zingxoxo esikhathini esingangezinyanga ezingu-18.
- Sapa-DPA


text:
Ungumdayisi uLamola - Malema
2012-11-28 10:04
Johannesburg - Owabe engumengameli wophiko lwentsha ye-African National Congress uJulius Malema, usegxeke ibamba likamengemeli wophiko uRonald Lamola, wambiza ngomdayisi, kubika iphephandaba iThe Star.
"Usidayisile, uhambile wadela izivumelwano. Ngenxa yale ngqondo anayo, akasoze waba ngumholi wophiko lwabantu abasha," kusho uMalema etshela iphephandaba.
UMalema ugxeke isitatimende esenziwe nguLamola la khona ethe uphiko luzokweseka nanoma ngubani ozowina enkomfeni yokuqokwa kobuholi eMangaung.
"Akabuzwanga lutho, uyasuka uyakhuluma uthi bazokweseka nanoma ngubani, noma ngabe nguJacob Zuma. ULamola akasiye umuntu wokulalelwa uma ekhuluma, ungumdayisi angeke awumele umbono obekwayo," kuqhuba yena uMalema.
Ukhulume wathi kwamethusa ukubona uLamola ezomeseka ngesikhathi evela enkantolo wathi: " Angimdingi uLamola empilweni yami."
"Angimdingi, angenziwanga nguLamola mina. Akangazi nokuthi ngisukaphi. Angimdingi empilweni yami yangasese futhi angimdingi empilweni yami yezombusazwe."
ULamola akafunanga ukuphawula ngalokhu ngesikhathi ebuzwa yiphephandaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Intukuthelo ngomdwebo omusha kaZumaComment on this story
CELANI SIKHAKHANE
UMNDENI kaMengameli Jacob Zuma uthi usufisa ukwazi ukuthi ngabe yini lena ayidlela abantu njengoba kukhona abalokhu beqhubeka nokumdicilela phansi nokumehlisa isithunzi.
AbakwaZuma bakusho lokhu ngemuva komunye umdwebo ohlasimulisa umzimba obususabalele emithonjeni yabezindaba nasezinkundleni zokuxhumana odwetshwe ngu-Ayanda Mabulu waseKapa.
Lo mdwebo wakamuva ukhombisa uMengameli esina kuvele izitho zakhe zangasese ngendlela ethusayo evunule.
Umfowabo kaMengameli uMnuz Mike Zuma uthe lokhu sekubaqeda amandla ngoba babona ukuphela kwenhlonipho nokudelelwa okungabekezeleleki okubhekiswe kuMengameli.
“Umfowethu yini lena engaka kanti ayenza uma esalokhu ehlukunyezwa kangaka, phela lo muntu ungubaba wekhaya futhi uphinde abe nguMengameli wezwe lonke ngakho yini abantu belahlekelwa inhlonipho ngoba kufanele engabe bayamhlonipha bamvikele hhayi le nto eyenziwayo,” kusho uMnuz Mike Zuma.
Uthe kade babesho ukuthi laba bantu abalokhu bedweba umengameli ababoshwe ngoba abadeleli nje yena uqobo noma umndeni wakhe kodwa badelela isizwe sonkana futhi bahlasela nesithunzi sehhovisi lakhe uqobo.
Lo mdwebo obizwa ngokuthi “uMshini Wami” osesikhungweni sombukiso eKapa i-Ava Gallery ulandela okaBrett Murray obizwa nge-The Spear owawuseGoodman’s Gallery eGoli nawo owawuveza uZuma egqoke ijazi elikhulu eveze isitho sakhe sangasese.
Lowo mdwebo kaMurray wasusa umsindo kwakhalwa nangokuthi ukhomba ukuthi abamhlophe basababukela phansi abamnyama.
Okhulumela i-ANC uMnuz Keith Khoza, uthe lokhu kuyakhombisa ukuthi kunabantu abangazimisele ukuhlonipha uMengameli futhi abanenzondo engachazeki njengoMabulu.
“Esikubonayo lapha ukuthi sekukhona abantu asebezama ukuzakhela igama ngoMengameli. Ngaphandle kwalokho okusiphatha kabi ukuthi kukhona asebesebenzisa ubuciko ngendlela eyinhlamba bese bethi baveza amakhono abo okuyinto engamukelekile ngoba akekho umuntu onelungelo lokuhlukumeza omunye aphinde aveze izitho zakhe zangasese ngale ndlela,” kusho uKhoza.
Uthe yize lo mdwebo wenziwe umuntu omnyama kodwa basamile ukuthi lo waya wokuqala kaMurray wawukhomba ukuthi abamhlophe basababukela phansi abamnyama ngoba abakaze badwebe uMengameli omhlophe.
Lo mdwebo oveza uMengameli ebeke obala isitho sakhe sangasese ubiza imali engu-R75 000 e-Ava Gallery eKapa.
Ecashunwa uMabulu uthe akukho lapho umdwebo wakhe ukhombisa indelelo kuZuma ngoba umveza egqoke imvunulo yesintu ayikhonzile. Uqhuba uthi ukhombisa uZuma egiya eqephuza kodwa abantu bebe bebulawa yindlala.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Azipanishwe izinyokanyoka - Umbiko
2012-05-22 16:52
Johannesburg - Kumele bajeze kanzima abantu abantshontsha amakhebula kagesi, kusho inyunyana yabasebenzi i-United Transport and Allied Workers' Union (Utatu), ngoLwesibili.
Inyunyana isho kanjena kulandela ukutholakala kwamakhebula angadla inani lika-R1
million, ahlanganisa nojantshi besitimela.
Le mpahla itholwe ngamaphoyisa ophiko loKlebe eChloorkop, maduze naseKempton Park.
"Ingxenye yomsebenzi seyenziwe. Sekumele umthetho wezwe udlale indima yawo unike izigilamkhuba isijezo esinzima," kusho iPhini likaNobhala we-Utata u-Eddie de Klerk.
"Isigwebo kuzomele sithumele umlayezo kunanoma ngubani osacabanga ukweba ugesi. Kumele senze abantu bacabange kabili ngaphambi kokugila lo mkhuba," kusho uDe Klerk
Amaphoyisa abophe abasolwa ababili kulesi sehlakalo.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
UChavez akalilahlile ithemba
2013-01-30 07:18
Caracas - UHugo Chavez akaliphonsile ithawula ekululameni njengoba enesifo somdlavuza kanti uveze nokuthi unethemba ethimbeni lezempilo elimnakekelayo.
“Usho ngokukhulu ukuzethemba nomfutho wathi:' Ngiyayithemba kakhulu imishanguzo nezinhlelo zokungelapha ezisetshenziswayo. Ngithembele kuKrestu nasempilweni'," kusho iSekela likaMengameli Nicolas Maduro nathi ashiwo uChavez ngesikhathi emhambele.
UChavez usebuse iminyaka engu-14 eVenezuela.
Uthola ukwelashwa eCuba njengoba ahlaselwa yisifo somdlavuza.
Abamaqembu aphikisayo bathi lo mholi, 58, uma kungukuthi uyakwazi ukukhuluma nongqongqoshe, kumele axhumane nabantu bezwe lakhe abatshele ukuthi ukusiphi isimo sempilo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
WASHINGTON DC—
Obedume ngezobungcwethi bokucubungula ezombusazwe njalo efundisa ezombusazwe ekolitshini leUniversity of Zimbabwe, uMnu. John Makumbe ubekiwe ngolweSithathu ekhaya lapho abedabuka khona eBuhera kulenkuthazo yokuthi abezombusazwe bengasebenzisi imali ukudinga usekelo.
UMakumbe obeseleminyaka engamatshumi ayisithupha lantathu-63, ubhebhele eHarare ngeSonto ngesifo senhliziyo. Esethula amazwe okuvalelisa umuyi, owazise ngomnyaka odluleyo ukuthi ufuna ukuncintisa emele ibandla leMDC-T, uMnu. Morgan Tsvangirai uthe uMakumbe wayekhwabithi ngitsho lakancane ukungethembeki.
Abantu abedlula inkulungwane ezinhlanu abagoqela uTsvangirai lenye inkokheli yebandla lakhe, izifundi zekolitshi le University of Zimbabwe labanye abanengi bebese Buhera emngcwabeni kamuyi.
UChris Gande weStudio 7 uxoxe lomsekeli wesikhulumeli seMDC ekhokhelwa nguTsvangirai, uMnu. Joel Gabhuza othi imfa kaMakumbe ayisikho kuhlalekelwa kwemhuli yakwakhe kuphela kodwa uzulu wonke wase Zimbabwe ikakhulu ibandla lakhe.
Ingxoxo loMnu Joel Gabhuza


text:
Uphila eyakuGenerations uSophie - Umbiko
2012-06-12 10:49
Cape Town - Imibiko yangempelasonto ithi usaziwayo kamabonakude odlala emdlalweni
iGenerations uSophie ’Queen’ Ndaba ugcine ehlukene nomyeni wakhe uBishop
Keith Harrington.
Igoda ligqabuke ngemuva kwezinyanga ezinhlanu laba beshadile, kuke
kwasabalala imibiko ethi uHarrington, ungumuntu onamanga kunjalo akanazo
izitifiketi zobufundisi athi wabufundela.
Lona akuwona umshado wokuqala kaQueen ophela ngedivosi.
Abafundi bathi uSophie ubukeka enebhadi njengomlilngiswa amdlalayo uQueen kuGenerations.
UKwanele Mbatha uthe: Umshado wamanga awubusisiwe, uQueen wenze isinaythelo esihle, angahlala kanjani nomiuntu onamanga?
UNkanyiso Masoka uthe: Vele abantu besifazane abenemali abawufuni umshado bafuna kube yibo amadoda.
UCindy Rooi uthe: Bakithi unebhadi nje uSophie.
UKwanda Dhlomo uthe: USophie usephila lempilo aydlala ku Generations ngempela makunjalo.
UPookie Zinhle Mokoena uthe: Usenkingeni uQueen futhi unebhadi.
UBonisiwe gumede uthe: Lo baba/Mfundisi kungani engenalo iqiniso okubuhlu akaphindeli emuva ukhula uya
phambili, kkungani engazicabangeli ukuthi uyonakekelwa ubani uma esegula noma ngabe
kwenzakalani empilwenii yakhe?
Akayeke ukudlala ngabantu besifazane.
USabelo Nkosi uthe: Kunzima kakhulu kuSophie.
UMsamarai Sibiya uthe: Umshado wamanga awuyi ndawo.
USimlindile Cwecwe uthe: Abantu
besifazane abasiboni isidingo somshado uma bekwazi ukuziphilela
ngabodwana yingako akuhlale kuqhuma amadivosi, uSophie ubezohlala ukuba
ubenothando, kuyenzeka umuntu weslisa aqambe amanga ngoba ezama ukwakha
umuzi.....'intombi ishelwa ngamanga.
UGugu Ngcobo uthe: Unebhadi qha uQueen.
UCollin Khathi uthe: Kusobala
lo mlingisi ungumathanda izinto futhi nezindawo asuke ezilingisi
uziqonda kahle ngoba vele usuke elingisa impilo ayiphilayo!
Ngizwela
abantwana bakhe nje!
UNozuku Nyosana-Qashosho uthe: Phephisa Queen.
UNtokozo Zulu uthe: Amadivosi yizinto asezijwayele lo mlingisi, maduzane uzothola omunye.
UMzikayifani Mthethwa uthe: Ngempela uQueen uthanda kakhulu izinto futhi ujaha kakhulu lezi eziphakeme, umuntu wesifazane
kumele azinike isikhathi axilonge ubudlelwane bakhe nomaqondana wakhe aphinde amfunde naye uqobo umaqondana ukuthi ungumuntu onjani.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Usinde ngokulambisa edunwa
2012-06-05 15:10
Johannesburg - Owesilisa oneminyaka engu-28 ubudala ubonga abakubo ngokumsindia engozini yokudunwa kwemoto yakhe esehlakalweni esenzeke eGlenvista, eGauteng, kusho amaphoyisa.
"Ngesikhathi ephuma emotweni, amadoda amane azame kukumduna imoto," kusho okhulumela amaphoyisa uWarrant Officer Kay Makhubele.
Kube sekudutshulwana abaduni bagcina ngokubaleka, indoda lena iphume ingenamyocu kwasala phansi amagobolondo ezinhlamvu angu-9.
Kwesinye isehlakalo amaphoyisa athole imoto yohlobo lweBMW, inomuntu phakathi edutshulwe esifubeni.
Kumanje kufuna abasolwa
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Kuzoxoshwa isikhulu seTopTV
2012-02-01 10:47
Thinus Ferreira, Channel24
Cape Town – Isikhulu seTopTV uVino Govender udliwe yizembe emuva kokuthi abatshalizimali balesi siteshi sethelevishini esikhokhelwayo befake ingcindezi yokuthi ashenxe kulandela ukuqonga komsindo wokungenami ngezinto ezidlalwa kulesi siteshi.
Lokhu kulandela ukuhluleka kokwethula ngempumelelo isiteshi esizodlala izinhlelo zocansi.
Abatshalizimali bakhathazekile ngendlela le nkampani esebenza ngayo, kusho imithombo yangaphakathi.
Ngokwemibiko yemithombo, namhlanje wusuku lokugcina lukaGovender emsebenzini, kanti uzongenelwa ngu-Eddie Mbalo, nonguSihlalo we-ODM.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- Channel24


text:
Kushone indoda engozini eN West
2012-12-17 11:38
Johannesburg - Kushone owesilisa kwathi abayisithupha balimala ngesikhathi iveni abebehamba ngayo igingqika eMabaalstad, kusho amaphoyisa aseNorth West ngoMsombuluko.
ULieutenant Colonel Lesego Metsi uthe umshayeli uhlulekile ukuyilawula imoto ngesikhathi ezama ukuma emgwaqeni oyi-T-junction nowubhuqu ngeSonto.
Ube esefa ujuqu kwathi abagibeli abayisithupha baphuthunyiswa esibhedlela.
Kuvulwe icala lokubulala ngokungenhloso kanti kuqhubeka uphenyo.
- Landela
IzindabaNews24 kuTwitter
- SAPA


text:
Kukhalwa ngekhono kuBabayi owaduma esakaza ezemidlaloComment on this story
ZWELAKHE NGCOBO
UKUDLULA emhlabeni kukaBafana Phillip Mangethe Zwane (84) akuthelwanga yizinyembezi kodwa kuvele ukuthi ukulwile ukulwa okuhle emkhakheni wokusakaza ezemidlalo awuqala ngeminyaka yo-60 kuKhozi FM lusabizwa ngeRadio Bantu.
Umngani wakhe omkhulu uDabula Chiliza ababesebenza naye kuRadio Bantu uthe uMangethe ubeyinsizwa ebiqinisekisa mihla namalanga ukuthi into yenziwa ngendlela eyiyo.
“Uma enikwa umsebenzi ubewenza kahle. Ubethanda ukuthi izinto zihambe kahle. Ubebathanda abantu abalalelayo hhayi abafuna kulalelwe bona,” kusho uChiliza ekhuluma ngoMangethe obumuzwa kahle uma esethi lisenethini, Yakhala iGong, Comrades Marathon siya eMgungundlovu ngezinyawo.
“Ngiyomkhumbula ubengumuntu ohlekisayo. Usebenzile uligijimile ibanga lakhe.”
UZwane obedume ngelikaBabayi nodabuka e-Ashburton, eMgungundlovu ubengezinye zezinsika zabasakazi abaduma ngezikhathi zoWinnie Mahlangu, Lindiwe ‘Tshitshi lika-15’ Ntuli, Edward KE ‘Gibel’ iGagasi’ Masinga, Mamane Jali noThetha Masombuka owayesakaza ibhola.
Indodakazi yakhe uNjabulo ithe uyise uficwe wukufa ngoMsombuluko ngo-3.40 ntambama eseRiverside Park Old Age Home, eMgungundlovu.
UMangethe obehlala kuRussel Street eThekwini ungene kuleli khaya labadala ngoMeyi 24.
“Bese kufike isikhathi, ugulile,” kusho indodakazi.
UWillie Mtolo owavelela kuComrades Marathon engena endaweni yesibili elandela uSam Shabalalala uchaze uZwane njengengqalabutho kwezemidlalo ngendlela abenolwazi ngayo ngazo.
“Ubekuthatha akubeke enesiphiwo sokusakaza. Bekuthi noma ungenamdlandla ngomdlalo othile kodwa ugcine usuwunaka ngendlela abenekhono ngayo uma esakaza ezemidlalo.”
UVicky Masuku osebenze noZwane engasaqashiwe ngokugcwele uphawule kanje: “Sidabuke kakhulu ngokudlula komuntu obenolwazi olunzulu ngazo zonke izinhlobo zemidlalo, enezeluleko engalugodli ulwazi. Ngikhumbula engithumelela amaculo esizwe nemilando yabadlali bamaSharks abanjengoGary Teichman. Siyambongela ukuthi iNkosi imbeke waze wadlula eminyakeni engaphezu kuka-80.”
Inkonzo yokuphelezela le nkakha yomsakazi izoqala ngo-9 ekuseni ngoMgqibelo, kwaDoves (1st Avenue), eThekwini.
Ngo-12 emini kuyobe sekuyiwa emathuneni aseRed Hill, eThekwini la ezifihlwa khona.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuhlangane amaqembu aphikisayo eNigeria
2013-02-07 14:05
Abuja - Amaqembu amane aphikisayo eNigeria, amemezele ukuthi azohlangana ngenhloso yokuchitha iqembu elibusayo eliholwa nguMengameli uGoodluck Jonathan, nelibe sezintanjeni kusukela ngo-1999.
Imizamo yokuhlangana kwamaqemu yaphambilini, ibilokhu iphazanyiswa yizimpi ebeziqhubeka ezifundeni kanjalo nokungaboni ngasolinye, leli qembu elisha lizozizwa amandla okhethweni lwangonyaka ka-2015.
"Lesi yisona kanye isikhathi sokuthi kwenziwe uguquko olusheshayo," kusho isitatimende esikhishwe ngokuhlanganyela ngamaqembu.
"Amaqembu i-ACN, ANPP, APGA kanjalo ne-CPC, asehlangene kanti azokuba yiqembu elilodwa i-All Progressive Congress, ezonika abantu bezwe uguquko.
Iqembu elibusayo iPeople's Democratic Party, belilokhu lizihambela phambili njalo uma kubanjwa ukhetho, kusukela kwaqala uhulumeni okhethwa ngabantu, eminyakeni engu-14 eyedlule.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
Bakhala ngokungaxhaswa abagcina izintandane
2012-12-07 12:02
Johannesburg - Isikhungo esigcina izintandane ePitoli sithi asisalutholi uxhaso ezinkampanini ezinkulu, njengoba isibalo esingu-70% wezingane ezigadwayo, zimhlophe ngokwebala.
U-Elzane van der Merwe, wesikhungo iJacaranda Children’s Home uthe: “Impendulo eziyitholayo ithi: Siyaxolisa aniphumeleli ohlwini labathola uxhaso, oluthi kumele kunikwe abangena ngaphansi kwe-Black Economic Empowerment (BEE),” kusho umbiko weBeeld.
UVan der Merwe uthi isikhungo asizikhetheli izingane esizithathayo.
“Kithina ingane yingane nje qha. Asicwasi, sinezingane ezingu-250, ezineminyaka esukela kowodwa kuya ku-18 ubudala. Asiyibheki indaba yebala nobulili.”
UVan der Merwe uthi yize noma uMnyango wezoHwebo usudwebe imigomo emisha ezinkampanini ezingaphansi kwe-BEE, uthi namanje izinhlangano zezenhlalakahle zisanenkinga.
Uthi ukungatholi kwabo uxhaso kuyakhathaza njengoba kuphazamisa inhlalakahle yabantwana.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Abumiswe ubulungu bukaMotsepe- SACP
2012-04-13 12:03
Polokwane - Inhlangano yamakhomanisi iSACP isicele ibhodi yakwaSABC ukuthi imise ubulungu bukaNgqongqoshe woMnyango wezokuBusa ngokuBambisana eLimpopo uClifford Motsepe.
ISA Communist Party ithi uMotsepe akakulungele ukuba sebhodini ngenxa yobudlelwano bakhe neqembu lezombusazwe.
"Ibhodi yakwaSABC ifanele ukuba yibhodi ekungekho muntu kuyona oseqenjini lezombusazwe. Kunongqongqoshe okhona ebhodini, lokho kuphambene nomthetho, kumele iSABC, ichithe ubulungu bakhe, uMotsepe uphinda abe yilungu lophiko lwentsha ye-ANC," kusho uNobhala weSACP eLimpopo uGilbert Kganyago.
Lokhu kuvele ngesikhathi uKganyago ethula inkulumo ngoChris Hani ongasekho eNyuvesi yaseLimpopo.
Ukukhuluma kweSACP kulandela ukuthi iSABC imise emsebenzini isikhulu emnyangweni wezindaba uPhil Molefe.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
‘Ubulawe phambi kwamaphoyisa’Comment on this story
NONTUTHUKO NGUBANE
KUPHUME isidumbu phambi kwamaphoyisa emuva kokushaywa komfana obesolwa ngokugwaza eMpophomeni eHowick.
Isimo simuncu kubo ka-Andile Sokhela (18) okuthiwa ushaywe eboshwele esigxotsheni sikagesi, phambi kukanina, yikomidi elilwa nobugebengu endaweni.
Isolezwe lifice omakhelwane beyikhulumela phansi le ndaba ngenxa yokusabela impilo yabo njengoba kuthiwa leli komidi ‘selibaqedile’ abantu abaphikisana nezenzo zalo.
I-video eqoshiwe lapho leli komidi kuthiwa belishaya khona u-Andile, imveza eboshelwe esigxotsheni sikagesi eshaywa ngemvubu, ethelwa nangamanzi.
Emuva kokushaywa base sebemyisa emaphoyiseni.
Ozibonele esiteshini samaphoyisa akawuvali umlomo ngesihluku athi besenziwa kumufi.
“Ngesikhathi esendleleni eya esiteshini samaphoyisa ubehambe eshaywa eze ehudulwe phansi.
Sebefikile amaphoyisa afike amhlalisa ebhentshini, uma ewela phansi abekomidi bebemshaya phambi kwamaphoyisa. Abebukela sengathi kudlala ithelevishini,” kusho lo mthombo.
UMnuz Sihle Ndlela oyisikhulu se-IFP kule ndawo utshele Isolezwe ukuthi lesi senzo singumphumela wobudedengu bamaphoyisa futhi singababuyisela esikhathini sakudala sobandlululo.
“Ingane ize yafela khona emaphoyiseni ngoba beyiyekelele kubantu abathi balwisana nobugebengu.
Uma ingane yonile iyashaywa ithethiswe kayibulawa. Amaphoyisa ngiwabizile ngiwatshela ngengane ebulawa yiqulu labantu kodwa adlula ngomgwaqo eduze kwesigameko enza sengathi kawaboni,” kusho uNdlela.
U-Andile ubesolwa ngokugwaza ilunga lomphakathi ngosuku lukaKhisimuzi.
Umfana wakwamakhelwane uZethembe Dlamini (16) naye ushaywe kanzima esolwa ngesenzo esifanayo.
Umama kaZethembe, uNkk Thokozani Dlamini uthe uyokhohlwa efile ingane ishaywa ithweswa amatshe phambi kwakhe.
“Ngithe ngiyobika ngokushaywa kwengane yami bathi iveni yabo ife isondo ngakho ngeke bekwazi ukungisiza. Isihluku esingaka amaphoyisa asenze kimi angikwazi nokusichaza,” kusho uNkk Dlamini.
Umama ka-Andile uNkk Thoko Ngubane utshele Isolezwe ukuthi amaphoyisa afike esethi useshonile umfana wakhe.
“Angikholwanga uma ngimfica ehlezi ebhentshini esiteshini samaphoyisa. Impela leli komidi lingababulali, sebengaze beshaye ingane yami ize ife ekubeni iliphika necala abalibeke yena.
Kubuhlungu, lokhu kwenziwa ngabantu ekumele besivikele. Ngifuna baboshwe impela nje,” kusho uNkk Ngubane.
Okhulumela amaphoyisa esifundazweni uCaptain uThulani Zwane uvumile ukuthi u-Andile ushone esesiteshini samaphoyisa.
“Umfana ushonele esiteshini samaphoyisa ngesikhathi elinde abosizo oluphuthumayo.
Ulethwe esiteshini ngamalunga omphakathi.
Icala lokubulala liphenywa ngamaphoyisa kanti sekuboshwe ababili ngalesi sigameko,” kusho uZwane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
I-ANC eKZN ikhala ngeyamathikithi e-AFCON
2013-01-17 14:07
Johannesburg - Kuyakhathaza ukuthi amathikithi e-2013 Africa Cup of Nations awadayisi okwamagwinya ashisayo, kusho i-ANC KwaZulu-Natal ngoLwesine.
"Imibiko itshengisa ukuthi kusadayiswe amathikithi angu-25% kuphela omdlalo ozoba seMoses Mabhida Stadium,"
kusho okhulumela inhlangano uSenzo Mkhize.
ITheku lizosingatha imidlalo eyisithupha ye-AFCON.
UMkhize uthe isifundazwe saziwa ngempatho esinayo ezivakashini, kanti lokho kumele kugqame uma sekuqhubeka le midlalo.
"Sinxusa abantu ukuthi bamukele izivakashi ngezandla ezifudumele ezizobe ziqhamuka kuwona wonke amazwe ase-Afrika. Kumele sigcwalise izinkundla zemidlalo."
I-ANC ithe iyajabula ngokuthi athengwe wonke amathikithi omdlalo wokuvula ozobe uphakathi kweBafana Bafana neCape Verde.
Lo mdlalo uzoba seNational Stadium (FNB Stadium) ngoMgqibelo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uvelile uthisha owadlwengula
2012-08-17 16:17
Johannesburg - Uvele ngaphambi kweNkantolo yeMantshi eKrugersdorp uthisha osolwa ngokudlwengula intombazane yaseKagiso eneminyaka engu-16 ubudala.
Usagqunywe esitokisini, akucacile kahle ukuthi uzobuyela nini ngaphambi kwenkantolo, kusho uWarrant Officer Solomon Sibiya.
Uthisha oneminyaka engu-35 ubudala wasesikoleni samabanga aphakeme iThutopele Secondary School waboshwa ngoLwesine mayelana necala alenza mhlaka-18 no-19 Julayi.
USibiya uthe icala libikwe ngoLwesithathu, uthe akuqondakali ukuthi kungani kuthathe isikhathi eside ukuthi libikwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ubuyele ekhaya ekuthiwa wadlwengula okhubazekile
2013-01-29 16:38
Johannesburg - Limthethile icala umfana waseSoweto obesolwa ekudlwengulweni komfana oneminyaka engu-16, ubudala ongaphilile kahle ekhanda.
UMfana ubevele ngaphambi kweNkantolo yeMantshi yaseProtea, ngoLwesibili.
Icala belingakaqalwa ukuthethwa, umsolwa oneminyaka engu-19 ubudala, udedelwe ngaphandle kokufaka isicelo sebheyili, kusho okhulumela amaphoyisa uWarrant Officer Kay Makhubela.
"Inkantolo inqume ukuthi adedelwe umfana kuze kube umhlaka-7 Febhuwari, sekucwaningisiswe kahle ubufakazi bommangali."
Ibhungu leli laboshwa ngoMsombulukko eZola, ngemuva kokuthi ummangali ethe wamthatha wamyisa emathuneni aseJabulani, wafike wamnukubeza.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
U-R100m wokuqinisa ezokuphepha ezitimeleni
2013-01-04 15:06
Johannesburg - AbakwaPassenger Rail Agency of SA ( Prasa), bathi sekubekwe eceleni isamba esingu-R100 million, kuze kuzoqiniswa ezokuphepha kwabagibeli nabasebenzi, kusho umbiko wakwaMetrorail, ngoLwesihlanu.
Lokhu kuza ngemuva kokubulawa komshayeli wesitimela, owabulawa ngoKhisimusi.
"Kwandiswe imali yokubhekela ukuphepha ngo-R100m, kuzofakwa amakhamera akwa-CCTV, umsakazo wangaphakathi kuphinde kwandiswe nezomoto ezizohamba onogada,” kusho okhulumela inkampani uLillian Mofokeng.
Umshayeli wesitimela uJP du Plessis, watholakala egwazwe wabulawa esiteshini iHercules, ngaphandle kwasePitoli, mhlaka-25 Disemba.
AbakwaPrasa, Metrorail, United Transport Trade Union, SA Railway kanye nabakwaHarbour Workers Union (Utatu-Sarhwu), babe nomhlangano wokudingida ngokuphepha kwabasebenzi nabagibeli, kwase kuvunyelwana ngokuthi kwandiswe imali.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24
kuTwitter (@IzindabaNews24).


text:
Izikhukhula zibulale 4 e-Indonesia
2013-01-17 07:15
Jakarta - Izimvula ezinkulu zidale izikhukhula enhlokodolobha yase-Indonesia, nokuholele ekutheni kukhishwe abantu ababalelwa ku-20 000 emakhaya abo eJakarta abanye basala bephithene amakhanda.
Izikhukhula zijwayelekile eJakarta uma kuyisizini yemvula, kodwa ngoLwesine kwenzeke okuhlukile ngesikhathi le mvula ihambisana nesiphepho esinzima.
Izikhulu zithi kushone abantu abane bebulawa ukugwiliza kulezi zikhukhula ezigugule imizi, izikole, amahhovisi nemigwaqo kuleli dolobha elihlala abantu abangu-14 million.
- Landela
IzindabaNews24 kuTwitter
- Sapa - AP


text:
Usaba ukudlwengulwa ugogo ongaboni
2012-10-04 12:03
Andile Ngubane, Daily Sun
Durban - Ugogo oyimpumputhe wasoGunjini ngaseNdwedwe uthi uhlala njalo esaba ukuthi angase adlwengulwe njengoba kuqale umkhuba wokudlwengulwa kogogo.
Ugogo, 66, uhlala nabazukulu bakhe ababili, umuzi abahlala kuwo ubhodloke udonga, sekuze kwafakwa ingubo yokulala.
Ugogo ukhulume nephephandaba iDaily Sun wathi ngemuva kokuzwa ngezehlakalo eziningi zokudlwengulwa kwabantu abadala, naye akasabulali ubuthongo.
Uthe unovalo lokuthi bangase bahlaselwe njengoba bengabantu besifazane bonke.
“Ngizizwa ngingaphephile kulo muzi. Izigcwelegcwele ziphithiza emigwaqeni kule ndawo,” echaza.
“Angikwazi ukwakha indlu engcono, umholo wami awungivumeli. Kungekudala kuhlaselwe omakhelwani bami bakhonjwa ngemimese, ngiyafisa kube khona ongizwelayo.”
Ikhansela kwa-ward 59 uNondumiso Ndlovu uthe ubengakaze ezwe lutho ngalo mndeni, uthe nakanjakani uzowuvakashela wathi bazimisele ngokusiza abantu asebekhulile.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Ulandela imihlangano ukuze adayiseComment on this story
LUNGI LANGA
UKUNGATHOLI amakhasimende enele emabhishi sekuphoqe owesifazane waseMzinyathi owenza izinto zobuhlalu ukuthi alandele lapho kunezingqungquthela ngakhona ukuze akwazi ukudayisa imikhiqizo yakhe.
UNkk Catherine Mthembu (46) nethimba asebenzisana nalo balandela izingqungquthela ezenzeka kuleli njengoba bethi yilapho bethola khona imali ebhekile.
“Awutholi mali etheni uma udayisela lapha esidayisela khona. Kufika idlanzana lamakhasimende lizibukele bese kuba khona laba abazithengela okuncane nje. Sesibonile ukuthi lapha ezingqungqutheleni sikwazi ukwenza imali engconywana,” kusho uNkk Mthembu.
Ngokujwayelekile udayisa ubuhlalu ebhishi ngasesibhedlela i-Addington kodwa manje usebone kungcono azihambele izingqungquthela ukuze enze imali ngoba uthi kuzo kufika abantu abahlukahlukene abathanda ubuhlalu nemiswenko yesintu futhi abangasabi ukukhipha imali.
“Ukube kuyenzeka ngingazilandela umhlaba wonke ngoba okwamanje siya kuzo ngisho ziseGoli noma eKapa,” kusho uNkk Mthembu.
Uthe inkinga abanayo wukubiza kwezindawo zokukhangisa kulezi zingqungquthela ngoba kudingeka ukuthi bakhokhe uma bezokhangisa kuzo.
Yize kunjalo le mali abayikhokhayo ayilingani naleyo abayenza uma behlezi emabhishi bedayisela khona.
Ukwenza nokudayisa izinto zobuhlalu into angene kuyo esekhulile.
Emuva kokuthi umyeni wakhe ezame iminyaka eminingi ukuthola umsebenzi engawutholi, uNkk Mthembu wakubona sekulele kuye ukuthi enze okuthile ngalokhu ngoba babenezingane ezinhlanu ezazidinga ukunakekelwa.
Uthe umamezala wakhe wayenza izinto zobuhlalu abudayise ukuze afake isaka lempuphu endlini. Naye ube eselandela ezinyathelweni zakhe wangena kulo msebenzi ngokuthi ahambe nomamezala bayodayisa waze wafunda okukhulu ngawo.
Manje njalo ekuseni ngehora lesithupha usuke esesendleleni eya ebhishi e-Addington eyodayisa izinto zobuhlalu.
Yena nabanye abadayisi baqala ukusebenza ngehora lesishiyagalombili kuze kulamule ukuhlwa.
UNkk Mthembu akagcini ekuzicebiseni yena nomndeni wakhe kepha usiza nezingane zamantombazane ezifuna ukwazi ukwenza ubuhlalu njengoba enamakilasi lapho ebacija khona.
“Akufanele intsha ihlale ilinde ukuthi ithole imisebenzi kepha kumele izicije ngamakhono lapho isalindile,” kusho uNkk Mthembu.
Uthe ufisa sengathi intsha ingangena izithuthukise ngokwenza umsebenzi wezandla.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Sisuswe buthule isikhulu se-NPAComment on this story
INTATHELI YESOLEZWE
UMISIWE umholo woMqondisi wezokuShushiswa kuleli uMnuz Menzi Simelane.
Lokhu kushiwo uMnyango wezobuLungiswa izolo.
Okhulumela lo Mnyango uMnuz Mthunzi Mhanga uthe yize umisiwe umholo kaSimelane kodwa zonke izinhlelo ezibandakanya umthelela wesinqumo seNkantolo yoMthetho-sisekelo nokuqashwa koMqondisi ziyaqhubeka.
“Ngenxa yemithelela yezemithetho ebandakanyeka kulezi zinhlelo asikwazi ukunikezela ngemininingwane ephelele,” kusho uMhanga.
Uthe lokhu kuchaza ukuthi akasayena umphathi kwezokuShushiswa kuleli.
Iphephandaba i-The Times izolo libike ukuthi uSimelane ususwe buthule kulesi sikhundla.
Okhulumela iNational Prosecuting Authority (NPA) uMnuz Bulelwa Makeke, uthe uSimelane akasayisebenzeli iNPA kodwa wanganika imininingwane egcwele.
Ngo-Okthoba iNkantolo yoMthetho-sisekelo yagcwalisela okwatholwa yinkantolo enkulu yokudlulisa amacala ukuthi isinqumo sikaMengameli Jacob Zuma sokuqoka uSimelane sasingekho emthethweni.
Lesi sinqumo savuna iDA okuyiyo eyafaka lolu daba enkantolo ikhala ngokuqokwa kukaSimelane.
Emuva kokukhishwa kwalesi sinqumo, kwakhethwa uNksz Nomgcobo Jiba ukuthi abambe njengoMqondisi wezokuShushiswa. Kwenzeka konke lokhu nje nesigungu esibhekele ukusebenza kwabameli eGoli i-Johannesburg Bar ihlanganile ngoLwesibili lapho bekucutshungulwa ngekusasa likaSimelane namacala okuqondiswa ubugwegwe angase abekwe wona ngemuva kokumiswa njengelungu.
Leli bhodi alitholakalanga izolo ukuthi liphawule.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Akusolwe abadlali ngokwehluleka kwethu - Mbuyane
2012-03-07 12:19
Johannesburg - Umdlali we-Orlando Pirates uThulasizwe Mbuyane uthi akukho umuntu ekumele asolwe ngokwehluleka kweqembu emdlalweni weCAF Champions League, kubika iKickOff.com.
UMbuyane uthi abadlali yibo ekufanele bafakelwe izibuko ngalolu daba.
UJuju uthi akakholwa wukuthi abadlali babukela phansi iqembu lase-Angolan iRecreativo do Libolo.
"Asilokothi sibukele phansi izitha zethu. Uma ungabhekisisa umdlalo wethu neRecreativo, uyabona nje ukuthi kwaba ibhadi ukuthi sehlulwe, sasiwubambile loya mdlalo," etshela abeKickOff.com.
UMbuyane uthi akakholwa wukuthi behluliswa wukungazimiseli ngokwanele.
"Sadlala ngendlela akekho umuntu ekumele asolwe ngokwehluleka kwethu," kuvuma lolu nyazi lomdlali.
Umdlalo weBhakhaniya olandelayo bazowudlala aneqembu elingaziwa i-Ethekwini
Coastal FC emdlalweni weNedbank Cup.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Amaqembu ePSL angase adube iBafana
2012-12-14 14:02
Johannesburg - Abaqeqeshi bamaqembu adlala kuPremier Soccer League bangase banqabe ukudedela abadlali babo ababizelwe ukudlalela iqembu lesizwe, kusho umbiko wezindaba ze-soccerladuma.co.za.
Umqeqeshi uGordon Igesund umemezele amagama abadlali abazoba yingxenye yomdlalo weBafana Bafana neMalawi, ozobanjwa mhlaka-22 kuyo le nyanga, waphinda wathi abadlali bazoya ekhempini phakathi komhlaka-27 no-30.
Amaqembu e-PSL amukele izincwadi eziqhamuka kwabeSouth African Football Association, bezihlangula ekulimaleni kwabadlali okuzokwenzeka ngesikhathi semidlalo.
Uma kwenzeka iBafana idlala kahle ize ifinyelela kowamanqamu e-AFCON 2013, lokhu kosho ukuthi abadlali ababiziwe okungabadlali beKaizer Chiefs, Mamelodi Sundowns neMaritzburg United, bazokuba nezinsuku ezimbili kuphela ukuthi babuyele kweye-PSL.
Abaqeqeshi bathi lesi sikhathi sizoba sincane kakhulu ukuthi abadlali bangakwazi ukunesa ukulimala kwabo, baphinde baphumule ngokuphelele.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Abakholelwa emthini abavukuzi - Umbhishobhi
2012-11-14 16:25
Johannesburg - Azinasisekelo izinkulumo ezithi ababhikishi abangabavukuzi basebenzisa umuthi ngoba bekholwa wukuthi uzobasiza bangabonakali uma bedutshulwa ngamaphoyisa, kusho umbhishobhi uJohannes Seoka, webandla i-Anglican bishop of Pretoria, ngesikhathi ethula ubufakazi ngaphambi kweKhomishana kaFarlam.
"Kungumbhedo ukuthi kungathiwa abavukuzi basebenzisa umuthi ngoba bezama ukugqihela inhlamvu. Lokho kungukwenza abantu abamnyama iziphukuphuku," esho.
USeoka utshele ikhomishana wathi useke wasebenza emaphandleni la khona abantu babesebenzisa umuthi, uthe wabe esebenza nabadlali bebhola nabo ababesebenzisa umuthi.
Uthe phezu kokuthi abadlali babesebenzisa umuthi, babazi kahle kamhlophe ukuthi angeke ulivikele eqembu ekutheni lishaywe, uthe abavukuzi abaningi baya esikoleni futhi bayazi ukuthi umuthi wawungeke uvimbe inhlamvu.
USeoka uthe ukufa kwabantu kwakungagwemeka ukube abaphathi benkampani babezimisele ukulalela abasebenzi.
"Ngokwami ukube abaphathi baseLonmin behlisa umoya balalela izimvo zabasebenzi, isibhicongo esenzeka sasiyogwemeka."
Iyaqhubeka ikhomishana.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kumele singazibeki phansi - Mosimane
2012-12-19 10:23
Johannesburg - Umqeqeshi weMamelodi Sundowns uPitso Mosimane uthi asikho isikhathi sokudembesela uma iqembu lakhe selibhekene neChippa United koweligi e-Athlone Stadium ngoLwesithathu ebusuku, kubika iKickOff.com.
Lokhu kulandela ukunqoba imidlalo ilandelana beshaya iBlack Leopards neBidvest Wits nokwenze banyukela endaweni yeshumi kuPremiership.
Kodwa lo mqeqeshi owayecija iBafana Bafana wesaba ukuthi abadlali bakhe sebezocabanga ukuthi sebeqalile ukwenza kahle kanti lokho kungabalimaza uma sebebhekene nomakoti beligi.
"Siwubheke ngabomvu umdlalo esizowudlala neChippa. Ngeke kube ngumdlalo olula ngoba abadlali babuye benze okwabo."
UMosimane uphinde wexwayisa ezakhe ngokuthi zingayibukeli phansi iChippa njengoba nayo iwafuna amaphuzu amathathu ukuze isuke kule ndawo ekuyona.
"Bayawadinga amaphuzu, kakhulu. Nathi sidinga ukunyukela phezulu kodwa iChippa iwadinga kakhulu amaphuzu amathathu kunathi," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Iboshwe iyozikhulula indoda ‘yebhanoyi’Comment on this story
BAWINILE NGCOBO
IBOSHELWE endlini encane eWorkshop, eThekwini indoda ebinenkampani yokulondoloza imali ebithembisa abantu ukuthi bazohola njalo ngesonto uma befaka imali yabo.
Le ndoda (31) iboshwe emuva kokuthi omunye owayefake imali eyibone emgwaqweni eThekwini ngoMsombuluko wayilandela yaze yayongena endlini encane eWorkshop lapho ebize khona onogada bayishaqa yayiswa esiteshini samaphoyisa.
Omunye wabathathelwa imali yile ndoda ongathandanga ukudalulwa esabela ukuphepha kwakhe uthe ngo-Okthoba nyakenye bathola amaphepha ayethi kunenkampani iMoment of Magic obekufakwa kuyo u- R1 200 bese uhola u-R330 njalo ngesonto.
“Saya kuleli kheli elalibhaliwe safica abasebenzi kukhona owesifazane owasichazela. Sahamba saya kofaka imali ebhange sabuyisa irisidi kwagcwaliswa ifomu sashiya khona,” kuchaza lo wesifazane.
Uthe wahola kanye, omunye ayehamba naye wahola kabili.
“Emuva kwalokho asibange sisayithola imali. Safika ngelinye ilanga sambondelana ehhovisi sibaningi, wafika u... (emgagula ngegama) wasitshela ukuthi sekunezinhlobo zokulondoloza imali. Umuntu usengafaka imali ngezigaba zakhona, kwaba wukugcina kwethu ukumbona,” kuchaza lo wesifazane.
Uthe ekuqaleni kukaDisemba bathi bayaya kuleli hhovisi bafika sekukhala ingidi kungasekho muntu.
“Sithi siyafona wathi useGoli lapho eyovula khona amanye amahhovisi,” kusho lo wesifazane.
Uthe sonke lesi sikhathi le ndoda ibifunwa njengoba eze ehlangana nayo eThekwini ezihambela.
Okhulumela amaphoyisa eThekwini, uCaptain Khephu Ndlovu, uthe lo msolwa ubekwe icala lokweba esebenzisa amanga.
Uzovela enkantolo yeMantshi eThekwini namuhla.
UNdlovu uthe bacela abanye abantu abathathelwa imali yilo msolwa ukuthi bathinte amaphoyisa aseDurban Central ku-031 325 5310 bacele uMajor J S Govender.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Akuphelile ngawe - Owaphindaphinda u-matric
2013-01-03 15:02
Cape Town - UGoodman Phila Mbatha , 27, waseNtuzuma wafeyila u-matric wakhe kwaze kwaba kathathu ewuphinda, evuka nsuku zonke efunda esikoleni sasemini.
Uthi njengoba kudedelwe imiphumela kamatikulestsheni, uthanda ukumisa idolo laba abangenzanga kahle:
"Inhloso enkulu engabe nginayo ngokuphindaphinda umatikuletsheni wami, kwabe kuyisifiso sokugcina ngiyinto engcono emphakathini wangakithi onesibalo esiphezulu sabantu abangafundile nabangasebenzi."
Namhlanje uMthiya usebenza njengemenenja kwenye yezinkampani ezinkulu kuleli. Uthi nakuye kwakunzima ukwamukela ukufeyila, ikakhulu ngoba nabantu babengazibekile phansi bemhleka.
“Ukuhlehla kwenqama wukuthatha amandla. Akulahlwa mbeleko ngakufelwa,” lokhu yikona engingakutshela abantwana abangaphumelelanga ngonyaka ofile.
“Abanye babeze bakhulume kimi ngqo, bethi ngendlela engifeyila ngayo ngophuma esikoleni sekuhlalwa kosofa be-leather.”
“Qhubekani bantakwethu, unyaka ka-2013 nawo usayithuba lokuthi nenze kangcono,” egcizelela.
Impilo yethu bafowethu nodadewethu isekelwe yiwo umatikuletsheni ngoba uyakhona ukuncengancenga okungamatoho uma uzimisela, ekugcineni uya kude nempilo.
Sika iphethini kweyami indlela engiyihambile, ngeke uzisole.
Yenza njengoba wenza uma udla ungasuthanga, angithi ulokhu ubuyela ebhodweni ugcine usuthile!
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Bafuna isisombululo ngeSyria
2013-01-10 15:00
Beirut - Isithunywa se-United Nations eSyria, sithi uMengameli uBashar Asssad angeke abe nandawo kuhulumeni ozongena nozoqeda impi.
"Isivumelwano sokuthula esamukelwe ngamazwe anamandla eGeneva ngonyaka odlule, sithi kumele kungene uhulumeni wesikhashana. Nakanjani ngeke abe yingxenye yalowo hulumeni," kusho isithunywa se-UN uLakhdar Brahimi sitshela iReuters eCairo.
Ugcizelele wathi uhlelo lwaseGeneva yilona "olusayisisekelo sesisombululo eSyria", wathi i-UN ikhathele yimpi esidlule nemiphefumulo yabantu ababalelwa kwabangu-60 000.
"Asikho isixazululo samasosha. Isisombululo akumele silinde u-2014, kumele siqale sisebenze ngo-2013."
UBrahimi uchaze inkulumo ka-Assad yakulelisonto njengekhombisa inkani.
"Inkulumo ka-Assad ikhombise ukungabinandaba futhi yaba nokugcizelela ukuthi ngeke akhulume nezitha nabasemazweni asentshonalanga."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
Limshonele owayefuna ukubulala unkosikazi
2012-09-26 07:58
Ingrid Oellermann, The Witness
Pietermaritzburg - Ukhale waba yisono unkosikazi waseMgungundlovu, uVino Williams, enkantolo ngesikhathi umyeni wakhe weminyaka engu-21, uDave Williams etholakala enecala lokuzama ukumbulala ngonyaka odlule.
UWilliams akatshengisanga kuzisola ngesikhathi esebhokisini.
Uzame ukuchazela iMansthi uMpume Linda ukuthi wayengaqondile ukubulala unkosikazi wakhe, kepha amaphilisi lawa wawathenga ngoba efuna ukuzibulala yena.
Inkantolo ibe isinweba ibheyili kaWilliams ka-R10 000 njengoba kulindeleke ukuthi kwehliswe isigwebo ngo-Okthoba 26.
UVino uthe ukhetha ukuphawula ngemuva kwesigwebo, ngesikhathi ebuzwa ukuthi uzizwa kanjani.
Umngani kaWilliams, uTrevor Madlala, ufakaze enkantolo wathi esikhathini esedlule umsolwa wake washo ukuthi ufuna ukubulala unkosikazi wakhe ngoba "uyamcika futhi uhlezi emlandela".
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Kufufusa ithemba ngeDRC
2012-11-27 16:29
Kampala - Izigayigayi ebezikanise edolobheni iGoma, eDemocratic Republic of Congo, sezigcine zivumile ukusuka kuleli dolobha ngoLwesine, kusho isikhulu sezempi e-Uganda.
"Emini mhlaka-27 Novemba, izigayigayi ze-M23, zizophuma eGoma," kusho isikhulu u-Aronda Nyakairima, etshela abezindaba.
Umholi we-M23 uSultani Makenga, yena uzohamba ngoLwesihlanu.
"NgoLwesithathu noma ngoLwesine sizohamba eGoma,” kukhuluma uMakenga, etshela abezindaba ze-AFP.
Lokhu kuza ngemuva kokuthi iqembu leli limemezele ukuthi lizoshenxa kule ndawo uma uhulumeni evuma ukulalela izimvo zalo, ezihlanganisa ukuhlakaza iKhomishana yoKhetho.
I-M23 yiqembu elesatshwayo njengoba uma lingenisa endaweni kugcina ngokuthi kusale phansi izidumbu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuboshwe abesikhungo sokuhlola izimoto
2013-01-23 16:33
Johannesburg - Badedelwe ngebheyili ka-R2000 umuntu ngamunye, abahloli bezimoto abathathu abasolwa ngokukhipha izimvume zokuthi izimoto zibe semgwaqeni, bengakaze bazihlole.
Abasolwa laba bavele ngaphambi kweJohannesburg Specialised Commercial Crime Court, ngoLwesithathu, kusho amaphoyisa.
UColleen Peterson, 62, Abraham Marwana, 44, noHenry Manuel, 48, baboshwe ngoLwesithathu ekuseni, base bevela ngaphambi kwenkantolo, kusho okhulumela amaphoyisa uCaptain Paul Ramaloko.
Abasolwa bebesebenza esiteshini sokuhlola izimoto eViking Testing Station, eSouthdale.
Icala labo lihlehliselwe usuku olungakazeki.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kubulawe obesolwa ngobubhoklolo esikoleni
2012-11-21 08:18
Johannesburg - Kuboshwe umfundi ka-Grade 11 e-East Rand mayelana nokudubula abulale omunye umfundi athi ubemnyuka esikoleni, ngokusho kwamaphoyisa.
Lo mfundi, 18, uzovela eNkantolo yeMantshi yaseVosloorus ngamacala okubulala nokutholakala nesibhamu esingekho emthethweni, kusho uCaptain Pinky Tsinyane.
Okhulumela uMnyango wezeMfundo eGauteng uCharles Phahlane uthe lo mfundi ka-Grade 11 wasePhineas Xulu Secondary
School, eVosloorus, eBoksburg, webe isibhamu sikanina.
Kuthiwa umama wakhe uyiphoyisa likamasipala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
URaila Odinga ugcwele ukuzethemba
2013-01-15 12:03
Nairobi - UNdunankulu waseKenya uRaila Odinga uthe akungabazeki ukuthi uzolunqoba ngentambo ende ukhetho emzuliswaneni wokuqala oluzoba ngoMashi 4, njengoba esezama ukwesithathu ukuthola lesi sikhundla esiphezulu.
"Ngiyazethemba ukuthi ngizokwazi ukunqoba umzuliswano wokuqala," esho ngesikhathi ekhuluma nabe-AFP, ethi ufisa sengathi kungaba nokhetho olukhululekile nolungenakwenzelela, olungahambisani nodlame njengoba kwenzeka eminyakeni eyisihlanu eyedlule.
"Okhethweni olwedlule abantu bakhala ngenkohlakalo. Kwabheduka imibhikisho, sithemba ukuthi izinto zizohluka kulokhu," esho.
Ukuphawula kwakhe kuza ngemuva kokuthi i-UN ixwayise ngokukhuphuka kodlame ngaphambi kokhetho.
U-Odinga, 68, wangenelela ukhetho ngo-1997, wakhala ngaphansi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
Iphoyisa lizibulale nonkosikazi walo
2011-05-30 10:20
Durban - Abaseshi base-KZN bayaphenya emuva kokubulawa kowesifazane, 35, nokusolakala ukuthi ubulawe umyeni wakhe oyiphoyisa noqede wabhekisa isibhamu ngakuyena wazibulala, kubika isiteshi somsakazo i-East Coast Radio.
Kukholakala ukuthi uThembelihle Zulu noColonel Ntokozo Zulu babe nengxabano emzini wabo oseWybank ngasePinetown izolo.
Kusolakala ukuthi uNtokozo, 41, ube esekhipha isibhamu sakhe somsebenzi wadubula wabulala unkosikazi wakhe.
Kukholakala ukuthi ube esebhekisa isibhamu ngakuyena wazibulala.
Okhulumela amaphoyisa uKaputeni Thulani Zwane uthi bobabili bebedubuleke ekhanda kanti bashonele khona endaweni yesehlakalo.
"Amaphoyisa avule icala lokubulala. Akuboshwanga muntu."
- News24


text:
UBonang ubonga ithuba
2012-12-07 10:01
Johannesburg - Cishe akukapheli nenyanga uBonang Matheba axoshwa ehlolweni okwakumele alushayele, kodwa manje usejoyine uhlelo oluhamba phambili iTop Billing kuSABC3.
UMatheba ubelokhu ekuveza kancane enkundleni yezokuxhumana uTwitter ukuthi kunesimemezolo esikhuli azosenza, kubika iSowetan.
Umdidiyeli ophezulu weTop Billing uPatience Stevens uthi: "iTop Billing ingolunye lwezinhlelo ezihamba phambili eNingizimu Afrika njengoba inabalandeli abaningi enkundleni yezokuxhumana iTwitter.
"UMatheba uzofika nokuhle, uthando lwemfashini, ubuhle, ezokuvakasha kanye nabalandeli bakhe abangabantu abasha. Abalandeli bakhe ku-Twitter nabo bazolulandela lolu hlelo," kusho uStevens.
Abalandeli baMatheba bangalindela lukhulu kuyena njengomethuli wohlelo nokuthi wenza kanjani ekwethuleni uhlelo kubabukeli abakhulile
UBonang uzobonakala ngoLwesibili, Disemba 11 kulolu hlelo ngo-20:00.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Besaba ulaka ngolukaJub JubComment on this story
BONISWA MOHALE
BAYESABA ukuphawula abaculi ngodaba lokugwetshwa kukaMolemo Jub Jub Maarohanye okulindeleke ukuba agwetshwe namhlanje.
UJub Jub nomngani wakhe uThemba Tshabalala batholwa benamacala amane okubulala namabili okuzama ukubulala ngesikhathi begijima ngezimoto eSoweto.
Abaculi abathintwe yiSolezwe abathandanga ukuphawula bebika ukuthi abathandi ukuzithintela ulaka lomphakathi njengoba kwenzeka kumculi we-hip hop uSlikour owathola ukugxekwa ngesikhathi ephawule ngalolu daba kusanda kuphuma isinqumo. Ngesikhathi kuphuma isinqumo sokuthi uJub Jub nomngani wakhe uThemba banecala lokubulala abafundi bephuma esikoleni esiseSoweto, uSlikour wacashunwa ethi uyazwelana noJub Jub ngoba okumehlele kwakungehlela noma ngubani. La mazwi athukuthelisa umphakathi ikakhulukazi ozwelana nezingane ezashona.
“Mina ngiyazwelana noJub Jub kodwa-ke angithandi ukukhipha umbono wami emaphepha-ndabeni ngoba nginqena ukulokhu ngifonelwa wozakwenu uma ngisho okungahambisani nabo,” kusho omunye umculi.
Abanye bacele ukukugodla ukuphawula kwabo nabo besaba ulaka lomphakathi.
Umculi ophawulile ngu-T’zozo ophinde abe yinxusa lomkhankaso wezoku-phepha obizwa nge-Operation Val’ Ingozi.
UT’zozo uthe uyazwela noJub Jub ngesimo esimehlele kodwa-ke uyethemba ukuthi kuzoba yisifundo nakwabanye abaculi ukuthi ukujahana ngezimoto akwamukeleki.
“Ukujahana ngezimoto akwemukelekile futhi akudlisi ukuhlohlana ngoba ufuna ukukhombisa amantombazane ukuthi imoto yakho igijima kangakanani. Esigame-kweni sikaJub Jub kwashona abafundi abangenacala, asizame ukuba yisibonelo esihle kubantu sivale izingozi njengoba kuza uDisemba,” kusho uT’zozo.
UNtsiki Mazwai oyiciko elaziwayo eNingizimu Afrika uthe abantu abashayela bephuzile abahlukile kuJub Jub bayinto efanayo nje.
UMnuz Cino Shearer okhulumela uJub Jub uthe usenommeli omusha okwaziyo ukubhekana namacala anzima asohlwini luka-Schedule 6 okunga-macala abhekene nalo mculi.
Uthe uJub Jub unethemba lokuthi ummeli wakhe uzomtholela isigwebo esincane.
Ummeli kaJub Jub omusha nguMnuz Rudi Krause owayemele umdlali wama-Blue Bulls, u-Bees Roux, owashaya iphoyisa lomgwaqo ePitoli lashona.
UBees wathola isigwebo seminyaka emihlanu esilengisiwe watshelwa ukuthi akakhokhele umfelokazi wephoyisa elashona inhlawulo ka-R750 000.
UJub Jub noThemba babekwa icala lokubulala uPrince Mahobe, Mlungisi Cwayi, Mpumelelo Masemola no-Andile Mtombeni njengoba babencintisana ngezimoto bejahana kuMdlalose Street eSoweto.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Bangase baboshwe abangazinaki izingane
2012-12-21 12:50
Johannesburg - Bangase babekwe icala abazali abangazinaki izingane zabo emabhishi agcwele ngokweqile njengoba kuyisikhathi samaholidi, kuxwayisa uMasipala weTheku.
UChristo Swart, nonguSihlalo wekomidi elijutshwe ukuba liqikelele ukuphepha kwezingane ngamaholidi, uthe sekuyisikhathi sokuthi umthetho udlale indima yawo.
"Umasipala uwenza ngokuqikelela umsebenzi wawo, ngakho nabazali kumele benze okufanayo," esho.
Eminyakeni edlule, uthe bekuba nezingane ezihlala lapho kugcinwa khona izingane ezidukile izinsuku, abazali bavele uma sekuthanda bona.
"Kuyinto ebuhlungu kakhulu ezinganeni."
USwart uthi kuqwenguka uma sekushone ilanga kubazali ukuthi izingane azikho eduze kwabo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abasebukhosini eJapan bazophuthwa umshado
2011-03-18 16:49
Tokyo - Uhulumeni waseJapan uveze ukuthi iNkosana neNkosazana yasebukhosini eJapan angeke bawuhambele umshado kaNkosana uWilliam noKate Middleton uzoba ngesonto elizayo kulandela izinhlekelele ezenzeke kuleliya lizwe.
Inhlangano yasebukhosini i-Imperial Household Agency ithe ngoLwesihlanu iNkosana uNaruhito neNkosazane uMasako bebezimisele ngokuhambela lo mshado ngo-Ephreli 29. Kodwa ke sebekhethe ukuhlala eJapan kulandela ukuzamazama komhlaba netsunami ngesonto eledlule.
Amaphoyisa ngoLwesihlanu athe selimi ku-6 500 inani labantu abashonile kulezi zigameko njengoba abangaphazu kuka-17 000 besadukile.
- Sapa - AP


text:
IGauteng ihamba phambili ngezikweletu
2013-01-15 12:03
Johannesburg - Isifundazwe iGauteng yisona esinesibalo esiphezulu sabantu abanezikweletu, uma kuqhathaniswa nabantu abakwezinye izifundazwe, kusho abakwaSA Institute of Race Relations.
Umbiko wocwaningo lwakwa-SAIRR, uthi okungenani wonke umuntu wesaGauteng, unesikweletu semali engu-R4 260.
Izikweletu zihlanganisa imali yokukhokhela imizi kanjalo nezikweletu ezejwayelekile, ezihlanganisa izikweletu zasezitolo.
Umcwaningi wakwaSAIRR, uGeorgina Alexander uthi abasebenzi bahola imali encane kodwa babolekwe izimali ezinkulu, uthi lokhu kwenza kube nzima ukuthi bakwazi ukukhokhela izikweletu zabo.
"Isifundazwe iGauteng siphinda sibe nabantu abahola kakhulu, nalokho kunomthelela ekutheni babolekwe kalula, ekugcineni kwenza isifundazwe sihambe phambili ekubeni yiso esinesikweletu esiphezulu."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Ngaboleka uZuma eyokulungisa eNkandla – Reddy
2012-11-19 10:02
Durban - Usomabhizinisi owaziwayo waseThekwini uVivian Reddy owake wanikelela uMengameli uJacob ZUma ngemali yokulungisa umuzi wakhe, usephumele obala wavikela uZuma, okhulume ePhalamende wathi waboleka imali yokulungisa umuzi wakhe oseNkandla nosuphenduke undabamlonyeni.
UReddy ugxeke ukusingathwa kodaba lomuzi kaZuma wathi luyindlela nje yokulwa izimpi zombusazwe.
“Ngisondelene kakhulu neNkandla, ngaboleka umengameli imali yokwakha umuzi wakhe, ngesikhathi kulungiswa ingxenye yokuqala. Usephinde waboleka enye futhi imali," kusho uReddy etshela iphephandana iMercury.
Iphephandaba iCity Press libike ngeSonto lathi abukho ubufakazi obukhona obuveza ukuthi uZuma waboleka imali yokulungisa umuzi wakhe.
Iphephandaba lithi isakhiwo saseNkandla, sisemhlabeni ophethwe ngabeNgonyama Trust, nabo abangazi lutho ngokubolekwa kwemali lena.
Umkhulumeli kaZuma uMac Maharaj, akaphumelanga obala ngesikhathi ebuzwa ngalolu daba.
UReddy ugxeke iCity Press wathi: “ ICity Press iyaphambuka futhi igxambukela ezindabeni zikamengameli."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Ugwetshwe iminyaka emithathu ngokweqa ejeleComment on this story
INKANTOLO yeMantshi yasePitoli ithole uBongani Moyo enecala lokweqa ejele yase imgweba iminyaka emithathu ejele.
IMantshi uLen Miller ithe ukweqa ejele yicala elibomvu inkantolo okumele ikhiphe isigwebo esinzima ngalo.
Uthe okunye abakubhekile wukuthi uMoyo wayevela enkantolo ngenxa yamacala abucayi ngesikhathi eqa. UMoyo kuthiwa wasukuma waphuma emabhilidini enkantolo ngo-Agasti ngesikhathi ehlaliswe emabhentshini ngaphandle kwenkantolo. Ngaleso sikhathi kuthiwa wayehamba ngezinduku.
Ngesikhathi evela enkantolo wayenabanye abathathu bebekwe amacala okuphanga kuhlonyiwe, ukutholakala nezibhamu ezingekho emthethweni, izinhlamvu kanti baphinde bagoloza ngesikhathi beboshwa.
Izolo enkantolo kuvele ukuthi uMoyo ubesanda kugwetshwa iminyaka engu-14 ngecala lokweqa ezitokisini esiteshini samaphoyisa eGoli.
Noma inkantolo ingazange ichazelwe ngemininingwane yonke emayelana nokweqa kwakhe kodwa izwe ukuthi uMoyo wagwetshwa ngoJuni 4.
IMantshi uMiller usichithile isicelo sommeli kaMoyo u-Advocate Donald Somo, sokuthi isigwebo seminyaka emithathu sihambisane neminyaka engu-14. Kulindeleke ukuba isicelo sakhe sokudlulisa icala silalelwe ngoJuni 26.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Bakhala ngemeya exhaphaza imali eF State
2013-01-29 16:24
Bloemfontein - Umbiko wezimali zikaMasipala wesifunda eXhariep, eFree State, uthi izimoto zemeya yesifunda UMongi Ntwanambi, zisebenzisa amakhilomitha aphakathi kuka-450 no-1 000 ngosuku.
Umbiko wephephandaba iVolksblad uthi lokhu kudla abakhokhi bentela imali elinganiselwa ku-R480 008 ,njengoba ehamba ngemoto eyiMercedes-Benz, nenye imoto eqashiwe.
Le mali ingaphezulu ngengxenye kunaleyo eyasetshenziswa ngonyaka ka-2010.
Iphephandaba lithi ngenyanga ka-Ephreli, kwasetshenziswa imali elingansielwa ku-R42 964, kufakwa uphethiloli, kwathi ngenyanga kaJulayi kwafakwa uphethiloli ka-R4 637, kwathi ngesikhathi imoto yakhe iyokhandwa, umasipala wasebenzisa imali elinganiselwa ku-R60 000.
Kuthiwa uNtwanambi wasebenzisa ithuba lokufa kwemoto yakhe njengendlela yokukhombisa umasipala ngokubaluleka kokuthi athengelwe imoto.
IDemocratic Alliance, eFree State, ithi lezi zibalo ziyashaqisa, ithi kumele uMcwaningi maBhuku Jikele aphenye.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kubulawe intatheli eMogadishu
2013-01-18 14:06
Mogadishu - Oshayasibhamu abangaziwa badubule babulala intatheli yomsakazo ozimele eSomalia, iRadio Shabelle, enhlokodolobha iMogadishu, kusho ozakwabo nabazibonele ngoLwesihlanu.
U-Abdihared Osman Adan, udutshulwe amahlandla ambalwa ngasekhaya lakhe eMogadishu, esifundeni iWadajir.
"Oshayasibhamu bamdubule kathathu entanyeni nasehlombe. Ulimale kabi wase ephuthunyiswa esibhedlela nalapho efike washonela khona," kusho uzakwabo uMohamed Bashir.
"Asiyazi imbangela yokubulawa kwakhe kodwa kubukeka sengathi ngumkhankaso wokuqeda nya ngokubika kwabezindaba ngaphandle kokuvalwa imilomo," esho.
IRadio Shabelle yawina indondo yokubika ngokungasabi ngo-2010.
- Landela
IzindabaNews24 kuTwitter
- SAPA


text:
Bavelile basolwa ngelokubulala abeNFP eKZN
2012-10-18 14:03
Durban - Izelamani ezimbili ezisolwa ngokudubula zibulale ilungu leNational Freedom Party zivelile eNkantolo yeMantshi yaseMlazi, nokuyilapho zibhekene khona necala lokubulala.
UMuzi, 29, noXolani Ntuli, 32, bekulindeleke ukuba bafake isicelo sebheyili kodwa ummeli wabo ubengekho.
UMbuso ubuvele uhlele ukuyiphikisa ibheyili.
Leli cala libe selihlehliselwa uNovemba 7.
Abasolwa bazogcinwa ezikhindini.
Ilungu leNFP uMthunzi Gwala wadutshulwa wabulawa ngoJulayi, isidumbu sakhe satholakala emgwaqeni oseMlazi esigcemeni sakwa-T.
Amaphoyisa athi asikacaci isizathu salesi sehlakalo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Isiphepho sishiye kukhalwa eF State
2012-06-25 07:38
Johannesburg - Izindlu ezingu-55 zicekeleke phansi ngesikhathi kuqubuka isiphepho ebesibukeka njengesishingishane eKestel, eFree State, kusho uMnyango wezokuBusa ngokuBambisana ngeSonto.
“Kulandela uphenyo olwenziwa ngamathimba ahlukene, iJoint Operation Centre ibike ukuthi zingu-55 izindlu ezithintekile," kusho okhulumela uMnyango uSenne Bogastu esitatimendeni.
OweWeather SA uMichael
Nethavani uthe impela kungenzeka ukuthi lesi siphepho besihambisana nesishingishane.
“Okwamanje sisasebumnyameni ngokwenzekile,” esho.
Kube sekulimala abantu abayisihlanu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA